title: Pyhän Dionysioksen kirkko (Zákynthos)

text: Kirkko on kooltaan kaupungin suurin. Arkkitehtuuriltaan se on basilikakirkko. Kirkossa on noin 40 metriä korkea kellotorni, joka on yöaikaan voimakkaasti valaistu. Torni on saanut vaikutteita Venetsian Pyhän Markuksen kellotornista. Kirkossa säilytetään Pyhän Dionysioksen pyhäinjäännöksiä. Kirkko juhlii pyhimyksen muistopäivinä 24. elokuuta ja 17. joulukuuta.


title: Pyhän Dionysioksen kirkko (Zákynthos)

text: Suuresta koostaan huolimatta kirkko ei ole Zákynthoksen ja Strofadien hiippakunnan katedraali eli piispanistuin, vaikka siihen usein sellaisena viitataankin. Katedraalina toimii kaupungin Pyhän Nikolaoksen kirkko ("Ágios Nikólaos ton Xénon").


title: Pyhän Kolminaisuuden katedraali (Pireus)

text:
Pyhän Kolminaisuuden katedraali (; myös "Pireuksen katedraali") on ortodoksinen kirkko Pireuksen kaupungissa Ateenan metropolialueella Kreikassa. Se on Pireuksen hiippakunnan katedraali eli piispanistuin.
Ensimmäinen paikalla ollut kirkko rakennettiin vuosina 1839–1845. Se tuhoutui, kun liittoutuneet pommittivat Pireuksen satamaa 11. tammikuuta 1944. Heti tämän jälkeen rakennettiin väliaikainen kirkko, joka oli käytössä 12 vuotta. Uuden katedraalin rakentaminen alkoi vuonna 1956 ja se otettiin käyttöön 17. toukokuuta 1964, vaikka valmistuikin lopullisesti vasta myöhemmin. Kirkko on omistettu Pyhälle Kolminaisuudelle.


text: Kirkko sijaitsee Pireuksen keskustassa kahden keskeisen kadun kulmauksessa, aivan sataman laidalla. Kirkkorakennus edustaa uusbysanttilaista arkkitehtuuria. Kirkossa on kellotorni sekä suuri kupoli, jota tukevat holvaukset sekä kahdeksan suurta kaarta. Ikonostaasi on tehty marmorista. Kirkon ikonit edustavat makedonialaista ja kreetalaista koulukuntaa. Kirkon sisätilojen pinta-ala on 835 neliömetriä ja sisälle mahtuu yli 3 000 henkeä.


title: Pyhän Nektarioksen kirkko

text:
Pyhän Nektarioksen kirkko () on ortodoksinen kirkko Aíginan saarella Kreikassa. Se on omistettu Pyhälle Nektarios Aiginalaiselle (Eginalaiselle).
Kirkon paikalla oli bysanttilaisella ajalla Eläväksitekevän lähteen ("Zoodóchos Pigí") luostari. Pyhä Nektarios kunnosti sen vuonna 1904 Pyhän Kolminaisuuden luostariksi. Hän kuoli vuonna 1920 ja hänet julistettiin pyhäksi vuonna 1961. Nektoriokselle omistetun kirkon rakentaminen alkoi vuonna 1973 ja se otettiin käyttöön toukokuussa 1994. Kirkko on osa luostaria, joka tunnetään nykyisin Pyhän Nektarioksen ja Pyhän Kolminaisuuden luostarina.


title: Pyhän Nektarioksen kirkko

text: Kirkko ja luostari sijaitsevat Kontóksen kylässä saaren keskiosissa, noin kuusi kilometriä itään Aíginan kaupungista. Kirkko on yksi Kreikan suurimpia. Se koostuu oikeastaan kahdesta kirkosta, maanpäällisestä ja maanalaisesta. Kummankin pinta-ala on noin 635 neliömetriä. Lisäksi on kaksi naisille varattua tilaa pinta-alaltaan 560 neliömetriä. Kirkossa on kaksi kellotornia, joiden korkeudet ovat 42 ja 27 metriä, sekä suuri kupoli. Kirkon sisälle mahtuu noin 9 000 henkeä. Kirkossa säilytetään Pyhän Nektarioksen pyhäinjäännöstä. Luostarin muut rakennukset sijaitsevat heti kirkon pohjoispuolella.


title: Pyhän Nektarioksen kirkko

text: Luostari ja kirkko ovat suosittuja pyhiinvaelluskohteita, erityisesti niiden juhlapäivänä 9. marraskuuta.


title: Pyhän Nikolaoksen kirkko (Sýros)

text:
Pyhän Nikolaoksen kirkko () on ortodoksinen kirkko Ermoúpolin kaupungissa Sýroksen saarella Kreikassa.
Kirkon suunnittelu alkoi vuonna 1841. Suunnitteluun ottivat osaa monet arkkitehdit. Pääarkkitehtina toimi G. Metaxás. Rakennustyöt alkoivat vuonna 1849 ja kirkko otettiin käyttöön vuonna 1870. Kirkko on omistettu Ermoúpolin suojeluspyhälle, Pyhälle Nikolaokselle.


title: Pyhän Nikolaoksen kirkko (Sýros)

text: Kirkko sijaitsee Ermoúpolin keskustan koillispuolella. Kirkkorakennus on ristinmuotoinen basilika, jossa on kaksi kellotornia ja kupoli. Sisältä kirkko jakaantuu kolmeen laivaan. Kirkkoa koristavat marmoriset korinttilaistyyliset pylväät. Myös ikonostaasi on marmorinen. Rakentamisessa ja koristelussa on käytetty muun muassa Pentéli-vuoren marmoria sekä italialaista marmoria.


title: Réthymnon katedraali

text:
Réthymnon katedraali ( eli Μεγάλη Παναγία, "Megáli Panagía") on ortodoksinen kirkko Réthymnon kaupungissa Kreetan saarella Kreikassa. Se on Kreetan kirkon Réthymnon ja Avlopótamoksen (Mylopótamoksen) hiippakunnan katedraali eli piispanistuin. Katedraali on omistettu Neitsyt Marian temppeliin tuomiselle.
Katedraalin paikalla on ollut pienempi kirkko jo venetsialaisvallan aikana. Katedraalin rakentaminen aloitettiin vuonna 1844 ja se valmistui vuonna 1856. Kirkko kärsi suuria vaurioita pommituksissa toisessa maailmansodassa, minkä vuoksi se purettiin vuonna 1956 ja rakennettiin uudelleen 1960-luvulla. Kirkon kellotorni on rakennettu vuonna 1899.


title: Réthymnon katedraali

text: Katedraali sijaitsee Réthymnon vanhassa kaupungissa. Kirkko on arkkitehtuuriltaan kolmilaivainen basilika. Sen pituus on 32,5 metriä, leveys 13,3 metriä ja korkeus kellotornia lukuun ottamatta 16 metriä. Kellotornin korkeus on 23,3 metriä. Kirkon keskimmäinen laiva on omistettu Neitsyt Marian temppeliin tuomiselle. Pohjoinen laiva on puolestaan omistettu kolmelle hierarkille ("Treis Ierárches") ja eteläinen laiva pyhille apostoleille. Kirkon ympärillä on katedraalin aukio.


Vapahtajan temppeliintuomisen katedraali () on ortodoksinen kirkko Firán kaupungissa Thíran saarella Santorínin saariryhmässä Kreikassa. Se on Thíran, Amorgóksen ja saarten hiippakunnan katedraali eli piispanistuin.
Katedraali on rakennettu alun perin vuonna 1827. Se vaurioitui pahoin vuoden 1956 maanjäristyksessä ja rakennettiin uudelleen tämän jälkeen. Kirkko sijaitsee Firán keskustassa lähellä Esihistoriallisen Theran museota. Katedraali on omistettu Jeesuksen temppeliintuomiselle. Sisältä kirkko on koristeltu paikallisen Christóforos Asimíksen tekemillä seinämaalauksilla.


title: Vapahtajan temppeliintuomisen katedraali

text: Firássa on myös katolinen Johannes Kastajan katedraali.


title: Jesse Paukku

text: Jesse Paukku (s. 9. toukokuuta 1994 Joensuu) on suomalainen jääkiekkoilija, joka pelaa SM-liigajoukkue Vaasan Sportissa. Hän on pelipaikaltaan vasen laitahyökkääjä.


title: Jesse Paukku

text: Paukku on Jokipoikien oma kasvatti. Hän oli kaudella 2009–2010 C-nuorten SM-karsinnoissa joukkueensa paras pistemies, maalintekijä ja syöttäjä tehoilla 6+7=13. Paukku pelasi suurimman osan kaudestaan kuitenkin Jokipoikien B-nuorissa, joiden paras maalintekijä hän oli 21 osumallaan. Huhtikuussa 2010 Paukku teki kaksivuotisen sopimuksen seuran Mestis-joukkueen kanssa. Hän ei kuitenkaan tehnyt Mestis-debyyttiään vielä kaudella 2010–2011, vaan Paukun kausi eteni suurimmaksi osaksi vielä Jokipoikien A-nuorissa. Hän oli A-nuorten I-divisioonan karsinnoissa joukkueen paras maalintekijä seitsemällä osumallaan. Kevään 2011 A-nuorten SM-liigan karsinnoissa Paukku oli tehoilla 1+6=7 Jokipoikien paras syöttäjä ja hän jakoi joukkueen sisäisen pistepörssin voiton Lauri Hukkasen ja Perttu Lappalaisen kanssa.


title: Jesse Paukku

text: Kaudella 2011–2012 17-vuotias Paukku debytoi Jokipoikien Mestis-joukkueessa, jossa hän pelasi kolme runkosarjaottelua tehden yhden syöttöpisteen. Paukku pelasi suurimman osan kaudestaan seuran A-nuorissa, joiden paras syöttäjä ja toiseksi paras pistemies hän oli runkosarjassa tehoilla 14+25=39. Kevään 2012 A-nuorten SM-liigan karsinnoissa Paukku oli Jokipoikien paras maalintekijä viidellä osumallaan. Joukkueen kausi päättyi sarjanousuun. Kaudella 2012–2013 hän nousi Jokipoikien A-nuorten varakapteeniksi. Paukku oli tehoilla 14+13=27 joukkueen paras maalintekijä ja toiseksi paras pistemies Kasimir Puruskaisen jälkeen. Hän voitti myös A-nuorten SM-liigan alivoimamaalipörssin neljällä osumallaan. Paukku pelasi kauden aikana Mestiksessä 13 runkosarjaottelua tehopistein 4+2=6. Hänen läpimurtoyritystään sotkivat kuitenkin loukkaantumiset. Myös kaudella 2013–2014 Paukku kärsi loukkaantumisista ja hänen roolinsa Jokipojissa jäi lähinnä alempiin ketjuihin. Paukun ensimmäinen täysi Mestis-kausi toi 32 runkosarja- ja viidessä playoff-ottelussa tehot 2+7=9.


title: Jesse Paukku

text: Jokipojat siirtyi kaudeksi 2014–2015 taloudellisista syistä pelaamaan Suomi-sarjaan. Paukku oli joukkueen paras maalintekijä ja toiseksi paras pistemies Eetu Rissasen jälkeen tehoilla 18+20=38. Hän voitti kauden päätteeksi Suomi-sarjan -mestaruuden ja nousi Jokipoikien kanssa taas Mestikseen kaudeksi 2015–2016. Paukun kausi oli hyvin nousujohteinen ja hän oli tehoilla 16+14=30 joukkueen toiseksi paras maalintekijä ja kolmanneksi paras pistemies. Paukku valittiin Mestiksen helmikuun 2016 kuukauden pelaajaksi. Hän sijoittui tehoilla 7+10=17 koko Mestiksen pudotuspelien pistepörssissä toiseksi edellään vain Jukureiden Roope Ranta. Paukku voitti kauden päätteeksi Mestis-pronssia.


title: Jesse Paukku

text: Kaudella 2016–2017 Jokipojat lainasi Paukun 5. joulukuuta 2016 vieraissa Vaasan Sportia vastaan pelatun ottelun ajaksi Hämeenlinnan Pallokerhon SM-liigajoukkueeseen paikkaamaan loukkaantumisia. Ottelu oli hänelle näin ollen liigadebyytti. Paukku sai ottelussa jääaikaa 10.52 minuuttia. Hän avasi sensaatiomaisesti myös maalitilinsä SM-liigassa heti kahdella osumalla, joista toinen jäi HPK:n 1-2-voittoon päättyneen ottelun ratkaisumaaliksi. Kaj-Ove Ahlmark valitsi Paukun ottelun Alumnien tähtien ykköstähdeksi. Paukku johti 28 Jokipojissa pelaamansa ottelun jälkeen joukkueen sisäistä pistepörssiä tehoilla 11+15=26 ja oli koko Mestiksen pistepörssissä kahdeksantena. Hän myös johti koko sarjan jäähypörssiä 70 minuutillaan, kunnes joulukuun 2016 lopulla Paukku siirtyi kevääseen 2019 asti ulottuvalla sopimuksella Vaasan Sportiin. Hän teki siellä 18 runkosarjaottelussa tehot 1+5=6.


title: Jesse Paukku

text: Kausi 2017–2018 oli Paukulle varsinainen tulokaskausi SM-liigassa ja hän teki Sportissa 32 runkosarjaottelussa tehot 6+3=9. Syyskaudella Paukku haki toistaiseksi voimassa olevalla lainasopimuksella peliaikaa Jokipojista, jossa hän pelasi kaikkiaan 13 ottelua. Tammikuussa 2019 Paukku teki Sportin kanssa kaksivuotisen jatkosopimuksen.


title: Jesse Paukku

text: Paukku on pelannut sekä yhdeksän nuorten että poikien maaottelua.


title: Dar Salim

text: Dar Salim (s. 18. elokuuta 1977 Bagdad) on tanskalainen näyttelijä.


title: Dar Salim

text: Dar Salim syntyi Irakissa, josta hän kuusivuotiaana perheineen pakeni Saddam Husseinin hallintoa Tanskaan. He asuivat Kööpenhaminassa Amagerin lähiössä. Salimin oli vaikea sopeutua tanskalaisten joukkoon. 13-vuotiaana hän liittyi karateseuraan, ja 16-vuotiaana hän oli siinä jo ikäluokkansa parhaita. Karatemenestyksestä Salimin elämä pääsi raiteilleen. Lukion jälkeen hän työskenteli turistioppaana ja kuninkaallisessa henkikaartissa Amalienborgin linnassa. Sitten hän valmistui lentäjäksi, mutta terrori-iskut World Trade Centeriin vuonna 2001 vähensivät lentäjien työmahdollisuuksia, ja hän lähti merille, ensin kalastusalukselle ja sitten laivakokiksi.


title: Dar Salim

text: 2000-luvun alussa Salim sai ensimmäisen televisioroolin taksikuskina sarjassa "Forsvar" ("Puolustus", 2003). Samoihin aikoihin hän sai myös lentäjän paikan, ja lentojen välissä hän kävi näyttelijäkursseilla New Yorkissa ja Lontoossa. Sitten hän sai ensimmäisen elokuvaroolinsa elokuvassa "Gå med fred, Jamil" (2008). Elokuva kertoo sunni- ja shiiamuslimien välisestä verikostosta. Salim näytteli elokuvassa pääroolin, mistä hän oli ehdokkaana Bodil Awards -palkinnon parhaan miesnäyttelijän palkinnon saajaksi.


title: Dar Salim

text: Televisiosarjassa "Dicte" hänellä oli Bo Skytten rooli, ja hän alkoi saada enemmän tunnettuutta. Televisiosarja "Borgen" ("Vallan linnake"), jossa hän esitti hallituksen ympäristöministeriä, vihreiden puheenjohtajaa Amir Divania, nosti hänet vihdoin vuonna 2010 suuren yleisön tietoisuuteen.


title: Quicksand (Ted Cursonin albumi)

text: Quicksand, on yhdysvaltalaisen trumpetisti Ted Cursonin vuonna 1974 tai 1976 lähteestä riippuen julkaistu albumi.


title: Quicksand (Ted Cursonin albumi)

text: Kaikki kappaleet Ted Curson.


title: Jari Valo

text: Jari Valo (s. 1961) on suomalainen viulisti. Hän on vuodesta 1994 toiminut Radion sinfoniaorkesterin vuorottelevana ensimmäisenä konserttimestarina.


title: Jari Valo

text: Jari valo alkoi soittaa viulua viisivuotiaana pikkupelimannina kotikuntansa Kaustisen kansanmusiikkipitoisessa ympäristössä. Hän opiskeli ensin Keski-Pohjanmaan musiikkiopistossa Juha Kankaan ja Mauno Järvelän johdolla, ja siirtyi vuonna 1978 Sibelius-Akatemiaan opiskelemaan Ari Angervon johdolla. Hän suoritti diplomitutkinnon vuonna 1982 ja piti seuraavana vuonna ensikonserttinsa Helsingissä. Vuonna 1985 Valo voitti Kuopion viulukilpailun.


title: Jari Valo

text: Jari Valo toimi Keski-Pohjanmaan kamariorkesterin konserttimestarina sen perustamisesta 1972 lähtien vuoteen 1994, jolloin hän siirtyi Radion sinfoniaorkesteriin.


title: Jari Valo

text: Valo työskentelee orkesterityön ohella myös viulusolistina ja kamarimuusikkona. Hän opettaa viulunsoittoa Sibelius-Akatemiassa. Hän on levyttänyt muun muassa Jean Sibeliuksen, Pehr Henrik Nordgrenin ja Anders Eliassonin viulu- ja kamarimusiikkiteoksia. Hän on tehnyt myös paljon radionauhoituksia Yleisradiolle.


title: Jari Valo

text: Vuosina 1991–1995 ja 2003–2006 Jari Valo toimi Kaustisen Kamarimusiikkiviikon taiteellisena johtajana.


title: Jari Valo

text: Jari Valon instrumentti on Testore vuodelta 1764.


title: Jari Valo

text: Syyskuussa 2016 Jari Valo juhlisti 50-vuotista taiteilijanuraansa kamarimusiikkikonsertilla Helsingin Musiikkitalossa.


title: Sateenkaaren tällä puolen

text: Sateenkaaren tällä puolen on rockyhtye Dawsonin esikoisalbumi, joka julkaistiin vuonna 1982.


title: Pekka Tuomi

text: Pekka Tuomi on tamperelainen tuottaja, säveltäjä, runoilija ja lauluntekijä. Hän on soittanut esimerkiksi Moses Hazy ja Bird Cherry -yhtyeissä. Soittimista Tuomi taitaa muun muassa saksofonin ja kitaran.


title: Taylor Spreitler

text: Taylor Danielle Spreitler (s. 23. lokakuuta 1993 Hattiesburg, Mississippi, Yhdysvallat) on yhdysvaltalainen näyttelijä. Hän on näytellyt televisiosarjassa "Päivien viemää" Mia McCormickin roolissa ja sarjassa "Melissa ja Joey" Lennox Scanlonin roolissa.


title: Taylor Spreitler

text: Uransa alussa Spreitler oli mallina muun muassa Jifin, Hessin ja Chuck E. Cheese’sin mainoksissa.


title: Taylor Spreitler

text: Vuonna 2009 Spreitler solmi kolmivuotisen sopimuksen NBC:n kanssa Mia McCormickin roolista "Päivien viemää" sarjassa. Tuon jälkeen hän siirtyi ABC Familyn (nyk. Freeform) "Melissa ja Joey" sarjaan esittämään Melissa Joan Hartin hahmon sisarentytärtä, Lennox Scanlonina.


title: Taylor Spreitler

text: Spreitler esittää Kevin Jamesin hahmon tytärtä vuonna 2016 CBS:n "Kevin Can Wait" televisiosarjassa.


title: Taylor Spreitler

text: Hänet valittiin tähdittämään Bella Thornen ja Thomas Mannin kanssa vuonna 2017 julkaistavaa kauhuelokuvaa "".


title: Aktiivinen komitea

text:
Aktiivinen komitea ("ruots. Aktivkommittén eli lyh. A.K.") oli Suomen historiassa itsenäisyysaktivistien järjestö, jonka perustivat eri poliittisten puolueiden ja aktivistiryhmien edustajat ”aktiivisten itsenäisyyspyrkimyksien kannattamiseksi ja edistämiseksi”.
Elokuun lopussa 1915 tehty päätös suomalaisen jääkäripataljoonan perustamisesta vaati suomalaisten nuorten miesten värväystoiminnan tehokkaampaan organisointiin. Ylioppilasaktivistien aiempi organisaatio loppuvuodesta 1914 ja sen seuraajaorganisaatio keväällä 1915 koettiin liian vaatimattomaksi suunniteltuun 2 000 miehen värväykseen. Sen johdosta päätettiin luoda laajapohjaisempi organisaatio "suurta värväystä" varten.


title: Aktiivinen komitea

text: Alkuperäisiä jäseniä oli seitsemän eli niin sanotut "seitsemän veljestä":,


title: Aktiivinen komitea

text: Alkuperäinen kokoonpano ei säilynyt pitkään, sillä Hynnisen tilalle tuli tohtori Eino Suolahti ja pian myös Renvall ja Nylander jättivät jäsenyytensä. Donner ja Sivén joutuivat puolestaan varsin pian poistumaan maasta. Heidän tialleen tulivat maisteri Bertel Appelberg ja Thure Svedlin. Myöhemmin ylioppilaiden edustajiksi tulivat lääketieten kandidaatti Sven Donner ja lääketieteen tohtori Wilhelm Zilliacus. Epävirallisena puheenjohtajana toimi maanpakoonsa asti tohtori Sivén.


title: Aktiivinen komitea

text: Loppuvuodesta 1915 aloitti toimintansa Tukholmassa "Suomen vapausliikkeen ulkomaanvaltuuskunta", jota pidettiin tarpeellisena yhteyksien hoitamiseen. Ensimmäisiä jäseniä ulkomaanvaltuuskunnassa olivat Jonas Castrén, tohtori Herman Gummerus ja maisteri Almar Fabritius. Lokakuussa 1915 ulkomaanvaltuuskuntaan liittyivät "Vanhojen neuvostona" pidetyn Keskuskomitean jäsenet vapaaherra Adolf von Bonsdorff ja professori Rafael Erich. Tammikuussa 1916 mukaan tuli vielä johtaja Samuli Sario. Valtuuskunnan puheenjohtajaksi tuli vapaaherra von Bonsdorff. Ohjeet valtuuskunta sai niin Aktiivilta komitealta kuin Keskuskomitealta. Ulkomaanvaltuuskunnan jäsenistä Sario siirtyi myöhemmin Berliiniin.


title: Aktiivinen komitea

text:
Aktiivisen komitean keskeinen käytännön toimija oli kesäkuusta 1917 lähtien "työjaosto". Sen toiminta puolestaan naamioitiin metsäalan yritykseksi. Yritys, nimeltään Uusi Metsätoimisto, sijaitsi Helsingissä osoitteessa Yrjönkatu 25. Näennäisesti "toimisto" osti ja myi puutavaraa ja muita metsän antimia sekä välitti työntekijöitä metsätyömaille. Tällä voitiin verhota todelliset tehtävät, joista merkittävin oli suojeluskuntatoiminnan käynnistäminen eri puolilla maata. Uuden metsätoimiston keskeisin hahmo oli maisteri Elmo E. Kaila.
Kevään 1917 muuttuneen poliittisen tilanteen vuoksi Aktiivinen komitea organisoitiin uudelleen. Tällöin toiminnan painopiste siirtyi enemmän Berliiniin, Samalla luotiin Aktiivikomitean, Sotilaskomitean ja ylioppilasaktivistien kanssa uusi yhteistyöelin, jonka johtavaksi henkilöksi tuli valtioneuvos Edvard Hjelt. Samoin vapaaherra von Bonsdorff ja johtaja Sario olivat toiminnassa näkyviä henkilöitä.


title: Yhdenillan pysäkki

text: Yhdenillan pysäkki oli Yle TV2 -kanavan vakava keskusteluohjelma, jota tuotettiin vuodesta 1993 vuoteen 1996. Sen juontajina ja haastattelijoina toimivat vuorotellen Maarit Tastula, Anne Flinkkilä, Jyrki Richt, Sinikka Hein, Eero Silvasti ja Pekka Manninen. Taustatoimittajana toimi muun muassa Elina Heino.


title: Yhdenillan pysäkki

text: Ohjelmasarjaan tehtiin toistasataa jaksoa. Sen haastattelujen vieraina olivat muiden muassa Vivica Bandler, Rainer Friman, Helvi Hämäläinen, Heli Keinonen, Pentti Linkola, Terhi Nieminen-Mäkynen, Pellervo Petäys, Ristomatti Ratia, Alpo Suhonen, Yrsa Stenius, Matti Wuori ja Jutta Zilliacus. Harvoja ulkomaisia haastateltavia olivat Marutei Tsurunen, Krzysztof Kieślowski ja Roger Moore.


title: Yhdenillan pysäkki

text: Julkisuuden henkilötkin olivat "Yhdenillan pysäkissä" usein haastateltavina jonkin yksityiselämäänsä liittyvän vaikean kysymyksen, kuten lapsen sairauden, kiusatuksi tulemisen tai avio-ongelmien takia. Vieraina oli julkisuuden henkilöiden lisäksi välillä myös tavallisia ihmisiä, jotka olivat joutuneet henkilökohtaisia tragedioita, kuten insestisyytöksiä, harvinaisia sairauksia, taloudellisia menetyksiä tai huumeiden käyttöä.


title: Yhdenillan pysäkki

text: Ohjelman tunnusmusiikkina kuultiin alku Sir Elwoodin Hiljaiset Värit -yhtyeen kappaleesta "Vanhoilta vaan". Kappale löytyy albumilta Varjoissa vapaan maailman.


title: Georg Herman August Wärnhjelm

text: Georg Herman August Wärnhjelm (3. lokakuuta 1858 Viipuri – 14. joulukuuta 1921 Helsinki) oli suomalainen upseeri, joka kuului niin sanottuihin tsaarinupseereihin eli Venäjän keisarillisessa armeijassa palvelleisiin suomalaisupseereihin. Hän kävi Haminan kadettikoulun ja palveli sen jälkeen muun muassa Suomen suuriruhtinaskunnan armeijan 8. Viipurin Tarkk'ampujapataljoonassa ja toimi myös Viipurin kutsuntalautakunnan puheenjohtajana 1881–1884. Vuoden 1918 sisällissodan aikana Wärnhjelm oli pari ensimmäistä viikkoa valkoisten Karjalan rintaman ylipäällikkö. Hänen sotilasarvonsa oli eversti.


title: Georg Herman August Wärnhjelm

text: Sisällissodan alettua Wärnhjelm otti 29. tammikuuta Karjalan rintaman johtoonsa, mutta joutui kuitenkin jakamaan valtansa 2. helmikuuta lähtien rintamapäälliköksi nimitetyn kapteeni Aarne Sihvon ja tämän esikuntapäällikkönä toimineen jääkäri Woldemar Hägglundin kanssa. 11. helmikuuta Kavantsaaressa käydyn taistelun jälkeen Wärnhjelm oli valmis vetämään joukot Vuoksen pohjoispuolelle, mutta Sihvo kieltäytyi tottelemasta käskyä. Tämä seurauksena Wärnhjelm siirrettiin tehtävästi sivuun jo seuraavana päivänä ja Sihvosta tehtiin uusi ylipäällikkö. Wärnhjelm puolestaan siirrettiin suojeluskunnan piirijohtajaksi Sortavalaan.


title: Georg Herman August Wärnhjelm

text: Sisällissodan päättymisen jälkeen hän toimi Valloitettujen alueiden turvaamisosaston VATO:n päällikkönä.


title: Georg Herman August Wärnhjelm

text: Wärnhjelmin isä oli Viipurin hovioikeuden varapresidentti ja valtiopäivämies Herman Georg Maria Wärnhjelm ja isoisä Suomen kaartin ensimmäisenä vakinaisena komentajana toiminut everstiluutnatti Herman Henrik Wärnhjelm.


title: Herman Wärnhjelm

text: Herman Wärnhjelm voi viitata seuraaviin henkilöihin:


title: Helmikuun vallankumouksen upseerisurmat Helsingissä

text: Helmikuun vallankumouksen upseerisurmat olivat vuoden 1917 helmikuun vallankumouksen aikana Helsingissä tapahtunut surmien sarja. Kapinaan nousseet Venäjän Itämeren-laivaston matruusit sekä eräiden maavoimien yksiköiden sotilaat surmasivat pääasiassa 16. ja 17. maaliskuuta 1917 eri arvioiden mukaan noin 50–100 upseeria, joukossa useita kenraaleja ja amiraaleja. Helsingin upseerisurmat järkyttivät suomalaisia ja muuttivat monien käsityksen Suomeen sijoitetuista venäläisistä sotajoukoista aiempaa kielteisemmäksi.


text: Helmikuun vallankumouksen aikana laajamittaista upseerien surmaamista ei tapahtunut juurikaan vallankumouksen keskuksessa Pietarissa, mutta väkivaltaisuudet ryöstäytyivät Kronstadtin laivastotukikohdassa 14. maaliskuuta (J: 1. maaliskuuta) ja Itämeren-laivaston komentopaikassa Helsingissä kaksi päivää myöhemmin. Vallankumouksen puhjettua Viaporin linnoitus ja koko Helsingin ympäristö oli 12. maaliskuuta julistettu piiritystilaan, matruuseja yritettiin estää poistumasta aluksista ja laivaston johto yritti kontrolloida tiedonkulkua. Kapinointi levisi 15. maaliskuuta Tallinnaan sijoitettuihin laivaston yksiköihin.


text: Itämeren-laivaston komentaja, vara-amiraali Adrian Nepenin ilmoitti aamulla 16. maaliskuuta laivojen päälliköille keisari Nikolai II:n luopuneen edellisenä päivänä kruunusta veljensä suuriruhtinas Mikael Aleksandrovitšin hyväksi, mutta kymmenen minuuttia myöhemmin Pietarista tulleessa sähkeessä kiellettiin kruunustaluopumismanifestin julkistaminen. Nepeninin yritykset noudattaa tätä määräystä tulkittiin miehistön keskuudessa siten, että hän yritti salata tietoja vallankumouksesta suojellakseen vanhaa järjestelmää, vaikka todellisuudessa hän oli jo asettunut avoimesti uuden hallituksen puolelle. Samaan aikaan Pietarista Helsinkiin palanneet lomalaiset levittivät tietoja vallankumouksesta miehistön keskuuteen, ja miehet alkoivat pelätä, että heitä yritettäisiin käyttää vallankumouksen kukistamiseen. Matruusit vihasivat Nepeniniä, sillä hän oli komentajana pitänyt ankaraa kuria rangaistusten avulla ja muun muassa kierrellyt kaupungilla paljastamassa sotilaita, jotka eivät tervehtineet vastaan tulevia upseereita ohjesäännön mukaisesti.


text: Kapina alkoi 16. maaliskuuta kello 19 jälkeen illalla linjalaiva "Andrei Pervozvannyilla", jossa miehistö ampui vahtiupseerin tämän yritettyä estää heitä viestimästä lipuin muiden alusten miehistöjen kanssa. Aluksessa toisensa jälkeen matruusit nostivat mastoihin punaiset lyhdyt vallankumouksen merkiksi ja alkoivat pian vangita sekä joissain tapauksissa ampua laivoissa omia upseereitaan. "Andrei Pervozvannyin" miehistö ampui muun muassa 2. linjalaivaprikaatin komentajan, kontra-amiraali Arkadi Nebolsinin tämän ollessa lähdössä alukselta tai saapumassa sinne. Eräitä upseereja kerrottiin myös nuijitun kuoliaiksi muokareilla tai upotetun elävinä avantoihin painot jaloissa. Muistelmateoksissa on kuvailtu vielä julmempiakin teloitustapoja. Kapinointi levisi nopeasti Viaporin varuskuntaan ja Helsingin alueelle sijoitettuihin maavoimien yksiköihin. Upseereita saatettiin ampua sattumanvaraisesti kadulla, jos he eivät suostuneet kiinnittämään rintaansa vallankumouksen tunnuksena käytettyä punaista nauhaa. Kaupungilla kierrelleet sotilaat ampuivat myös pari kenraalikuvernöörinkanslian venäläistä virkamiestä. Helsingin poliisimestari Walmqvist haavoittui yhdessä ammuskelussa lievästi. Varmistaakseen oman turvallisuutensa monet helsinkiläiset alkoivat pitää punaista nauhaa esillä kaupungilla liikkuessaan.


text: Nepenin pyysi sähkeitse uutta väliaikaista hallitusta lähettämään edustajansa Helsinkiin rauhoittamaan mielialoja. Hän sai tilanteen hetkeksi asettumaan järjestämällä 16. ja 17. maaliskuuta välisenä yönä lippulaivallaan "Kretšetillä" kokouksen ja luetuttamalla siellä matruusien edustajille oikeusministeri Aleksandr Kerenskin sähkeen, jossa vakuutettiin Nepeninin tukevan uutta hallintoa. Seuraavana aamuna miehistö ilmoitti kuitenkin päättäneensä erottaa Nepeninin ja valinneensa hänen tilalleen miinapuolustuksen päällikön, amiraali Andrei Maksimovin. Väliaikainen hallitus vahvisti nimityksen.


text: Vallankumoukselliset sotilaat ja matruusit järjestivät 17. maaliskuuta Rautatientorilla suuren joukkomielenosoituksen samalla kun he odottivat uuden Suomen-asiain komissaarin Fjodor Roditševin ja Pietarin neuvoston edustajan Matvei Skobelevin saapuvan junalla Pietarista. Kun merisotilaat olivat saattamassa Nepeniniä tapahtumaan, tuntematon matruusiksi pukeutunut mies ampui hänet sotasataman portilla Katajanokan upseerikerhon edessä. Myös itse Rautatientorin mielenosoituksessa puhkesi ammuskelua, jolloin muun muassa 128. jalkaväkidivisioonan komentaja, kenraaliluutnantti Pjotr Tihonovitš ja hänen vt. esikuntapäällikkönsä, kenraalimajuri Mikael von Kothen ammuttiin autoonsa von Kothenin kieltäydyttyä luovuttamasta asettaan. Nepeninin surmasta kuultuaan amiraali Maksimov julisti Helsingin piiritystilan kumotuksi. Helsinkiin saavuttuaan Roditšev ja Skobelev onnistuivat rauhoittamaan tilanteen. Matruusit pyysivät heitä lähettämään Pietarista uusia upseereita, koska edelliset oli ”vahingossa” surmattu. Väkivaltaisuudet eivät loppuneet vielä kokonaan vaan jatkuivat 21. maaliskuuta saakka.


text: Arviot Helsingissä surmattujen upseerien ja aliupseerien määrästä ovat vaihdelleet 40:n ja 100:n välillä. Lisäksi surmattiin muutamia miehistöönkin kuuluneita. Pari vangittua upseeria teki ilmeisesti itsemurhan. Jotkut venäläiset väittivät myöhemmin Helsingin upseerisurmia matruuseiksi naamioituneiden saksalaisten agenttien tai bolševikkien teoiksi, mutta kumpaakaan väitettä ei ole pidetty kovin uskottavana. Korkea-arvoisimmat surmatut olivat vara-amiraali Nepenin, kontra-amiraali Nebolsin, kenraaliluutnantti Tihonovitš, kenraalimajuri von Kothen ja Viaporin sotasataman päällikkö, kenraaliluutnantti Veniamin Protopopov. Surmattuja on haudattu Helsingin ortodoksiselle hautausmaalle, Taivallahden sotilashautausmaalle ja Malmin hautausmaalle.


text: Venäjän Itämeren-laivasto menetti parissa päivässä noin kymmenesosan upseereistaan, minkä arveltiin heikentäneen huomattavasti sen taistelukykyä. Suomalaisissa ja varsinkin Helsingin porvarillisissa piireissä tapahtuma ruokki venäläisvastaisuutta ja epäluuloa koko vallankumousta kohtaan.


Minneapolis-Saint Paulin kansainvälinen lentoasema (engl. Minneapolis-Saint Paul International Airport, Wold-Chamberlain Field, IATA: MSP, ICAO: KMSP) on siviili- ja sotilaskäytössä oleva julkinen lentokenttä Hennepinin piirikunnassa Minnesotassa Yhdysvalloissa.


title: Australianuikku

text: Australianuikku ("Tachybaptus novaehollandiae") on uikkulintuihin kuuluva lintulaji. Se muistuttaa pikku-uikkua, mutta sillä on valkoinen vatsa ja tummempi kurkku. Australianuikun levinneisyysaluetta ovat Australia, Indonesia, Uusi-Kaledonia, Uusi-Seelanti, Papua-Uusi-Guinea, Salomonsaaret, Itä-Timor ja Vanuatu. Sen populaation suuruus on kasvamassa.


title: Aleksander Pell

text: Aleksander Pell (1875 Hämeenlinna – 14. helmikuuta 1920 Neuvosto-Venäjä) oli suomalainen upseeri. Hän kuului niin sanottuihin tsaarinupseereihin eli suomalaisiin upseereihin, jotka olivat saaneet koulutuksensa ja palvelleet Venäjän keisarillisessa armeijassa. Pell syntyi Hämeenlinnassa, jossa hänen isänsä Aleksander K. Pell palveli upseerina. Ensimmäisen maailmansodan aikana Pell osallistui upseerina itärintaman taisteluihin ja hänet palkittiin ansioistaan Yrjönmiekalla. Sotilasarvoltaan Pell oli majuri.


title: Aleksander Pell

text: Sisällissodan alkaessa kapteeni Pell vaikutti Sortavalassa, jossa hänen johdollaan riisuttiin kaupungin venäläiset sotilaat aseista. Hieman myöhemmin hän osallistui myös Värtsilän taisteluun. Helmikuun alussa Pell toimi Sortavalan suojeluskunnan päällikkönä Antrean rintaman taisteluissa Ahvolassa. Kuun lopulla valkoisten tekemä hyökkäys epäonnistui, ja 24. helmikuuta Pell määräsi kaikki Ahvolan joukot vetäytymään Antreaan. Lopulta hänet saatiin perumaan käskynsä, mutta valkoisen armeijan ylipäällikkö C. G. E. Mannerheim siirsi Pellin sivuun tehtävistään ja lähetti hänet komppanianpäälliköksi vähemmän tärkeälle Satakunnan rintamalle. Hyökkäyksen epäonnistuminen laitettiin Pellin syyksi, mutta mahdollisesti Karjalan ryhmän komentaja Aarne Sihvo ja ratsumestari Oskar Kuula olivat tehneet Pellistä syntipukin, saadakseen hänet pois rintamalta. Satakunnan rintamalla Pell onnistui kuitenkin ylenemään majuriksi ja pataljoonankomentajaksi. Hän johti muun muassa maaliskuun lopussa Mannanmäen taistelun jälkeen tehtyä Kyröskosken paperitehtaan valtausta yhdessä majuri Walter von Gerichin kanssa.


title: Aleksander Pell

text: Sisällissodan päätyttyä Suomen uusissa puolustusvoimissa taustansa takia syrjitty Pell värväytyi usean muun tsaarinupseerin tavoin vapaaehtoiseksi Venäjän sisällissotaan valkoisen armeijan joukkoihin. Kesäkuussa 1919 Pell matkusti Arkangelin rintamalle, jossa hänet määrättiin 7. Pohjois-Venäjän tarkka-ampujarykmentin pataljoonankomentajaksi. Valkoisten rintaman romahtaessa pataljoona joutui 14. helmikuuta 1920 bolševikkien saartamaksi, ja sen miehet ryhtyivät kapinoimaan. Pellin kerrottiin tämän jälkeen ampuneen itsensä joukkojensa edessä.


title: Alexander Starck

text: Alexander Starck (, 18. toukokuuta 1890 Pietari – 18. syyskuuta 1925 Leningrad) oli venäläinen laivastoupseeri, joka 1917 lokakuun vallankumouksen jälkeen jäi perheineen Suomeen asumaan ja sai myöhemmin myös Suomen kansalaisuuden. Sotilasarvoltaan hän oli luutnantti. 1920-luvun alussa hän vieraili lukuisia kertoja Pietarissa ja vakoili Neuvostoliittoa vastaan venäläisten vastavallankumouksellisten hyväksi.


title: Alexander Starck

text: Vuonna 1919 Starck oli Ison-Britannian asiamies Kunikaallisen laivaston Pietarin saarron aikana. Hän vieraili kaupungissa useita kertoja, toimien brittien ja venäläisten vastavallankumouksellisten yhdysmiehenä. Kuninkaallinen laivaston poistuttua Itämereltä marraskuussa 1919, Starck jatkoi toimintaansa Venäjän valkoisen armeijan kuriirina ja vakoojana. Hieman myöhemmin hän ryhtyi valkoisten emigranttien monarkistisen vastavallankumouksellisen järjestön Venäjän yleissotilaallisen liiton (ROVS) salaisen tiedusteluosaston palvelukseen. ROVS:n tiedustelun Suomen-osastoa johtivat kenraalimajurit Eugèn Högström ja Theodor Charpentier. Mukana toiminnassa oli myös Suomen sotilastiedustelu, joka muun muassa järjesti rajanylitykseen tarvittavat paperit ja Neuvostoliitossa käytettävät väärät asiakirjat. Starckista tuli valkoisten tärkeimpiä Neuvostoliitossa käyviä asiamiehiä.


title: Alexander Starck

text: Starck matkusti Leningradiin viimeisen kerran elokuussa 1925. Neuvostoliiton salainen poliisi OGPU kuitenkin onnistunut pääsemään häne jäljilleen. Koska Starck oli Suomen kansalainen, hänet olisi pitänyt tuomion kärsimisen jälkeen palauttaa Suomeen, minkä vuoksi OGPU päätti murhata Starckin. Hänet ammuttiin 18. syyskuuta 1925 Fontanka-kanavan rantakadulla. Sanomalehdissä tapausta väitettiin ryöstömurhaksi.


title: Alexander Starck

text: Alexander Starckin isä oli venäläinen entomologi Aleksandr Aleksandrovitš Starck (myöh. Edward Alexander Starck), joka omisti Ala-Mellolan maatilan Uudenkirkon Kaukjärvellä. Lokakuun vallankumouksen myötä koko perhe jäi asumaan Suomeen.


title: Tavan adessiivi

text: Tavan adessiivi on suomen kielen ilmaisurakenne, jossa adessiivilla ilmaistaan tekemisen tapaa, esimerkiksi "työ tehtiin huolella, "tutkin adessiiveja innolla.


title: Tavan adessiivi

text: Kielenhuollon suhtautuminen tavan adessiiviin on vaihdellut. Setälän kielioppi mainitsi sen olemassaolon neutraalisti, mutta E. A. Saarimaan "Kielenoppaasta" lähtien opastettiin korvaamaan tavan adessiivi muilla rakenteilla, esimerkiksi "surulla" > "surren; kunnioituksella" > "kunnioittaen, kunnioittavasti". Tavan adessiivia pidettiin ruotsin vaikutuksena.


title: Tavan adessiivi

text: Tavan adessiivi kuitenkin yleistyi, ja Göran Karlssonin tutkimuksen (1995) jälkeen kielenoppaiden torjuva suhtautuminen lieveni. Vuonna 2003 suomen kielen lautakunta päätti, että ”tapaa voidaan ilmaista myös adessiivilla: "hyvällä syyllä, vähällä vaivalla, ilolla."”


title: Henrik Hellgren

text: Henrik Hellgren (28. helmikuuta 1838 Pälkäne – 20. maaliskuuta 1891 Jyväskylä) oli suomalainen lyseon lehtori ja päätoimittaja.


title: Henrik Hellgren

text: Hellgrenin vanhemmat olivat ratsutilallinen Juho Heikkilä ja Maria Kristiina Heikintytär. Hän pääsi ylioppilaaksi Porvoon lukiosta 1859. Hellgren valmistui filosofian kandidaatiksi Helsingin yliopistosta 1867 ja hän suoritti opettajakandidaattitutkinnon 1869. Hellgren oli opiskeluaikanaan vuoden ajan kotiopettajana J. V. Snellmanin perheessä.


title: Henrik Hellgren

text: Hellgren toimi Jyväskylän yläalkeiskoulun ja sittemmin Jyväskylän lyseon latinan kielen lehtorina vuodesta 1869 alkaen. Hän oli myös Jyväskylässä ilmestyneen Päijänne-lehden päätoimittajana.


title: Bentsyylibromidi

text: Bentsyylibromidi eli α-bromitolueeni (CHBr) on tolueenin bromattuihin johdannaisiin kuuluva orgaaninen yhdiste. Yhdistettä voidaan käyttää lähtöaineena orgaanisen kemian synteeseissä.


title: Bentsyylibromidi

text: Huoneenlämpötilassa bentsyylibromidi on väritöntä tai kellertävää nestettä. Yhdiste liukenee vähäisessä määrin ja hydrolysoituu hitaasti veden vaikutuksesta vetybromidiksi ja bentsyylialkoholiksi. Bentsyylibromidi liukenee muun muassa dietyylieetteriin, kloorattuihin hiilivetyihin ja aproottisiin polaarisiin liuottimiin. Bentsyylibromidi ärsyttää voimakkaasti silmiä ja on lakrymaattori eli kyynelvuotoa aiheuttava aine. Yhdiste ärsyttää myös ihoa sekä hengitysteitä. Aineelle altistumisesta oireina ovat muun muassa yskä ja huonovointisuus.


title: Bentsyylibromidi

text: Bentsyylibromidia valmistetaan bromaamalla tolueenia bromilla ultraviolettisäteilytyksen alaisuudessa.


title: Bentsyylibromidi

text: Bentsyylibromidi reagoi useiden yhdisteiden kanssa luovuttaen yhdisteille bentsyyliryhmän. Tällaisia ovat niin hiilinukleofiilit kuin heteroatominukleofiilit kuten alkoholit ja amiinit. Bentsyylibromidia käytetään alkoholien suojaukseen.


title: Bernard Cazeneuve

text: Bernard Cazeneuve (s. 2. kesäkuuta 1963 Senlis, Ranska) on ranskalainen poliitikko, joka valittiin joulukuussa 2016 Ranskan pääministeriksi Manuel Vallsin tilalle. Cazeneuve on toiminut aiemmin urallaan Ranskan Eurooppa-ministerinä ja sisäministerinä sekä muun muassa Cherbourg-Octevillen pormestarina. Cazeneuven pääministerikausi loppui toukokuussa 2017.


title: Bernard Cazeneuve

text: Bernard Cazeneuve syntyi Senlisissä vuonna 1963. Hän opiskeli Bordeaux’n politiikan tutkimuksen instituutissa ja aloitti uransa Banque populairen lakimiehenä. Sen jälkeen hän toimi eri ministeriöiden teknisenä asiantuntijana.


title: Bernard Cazeneuve

text: Vuonna 1994 Cazeneuve valittiin Manchen departementin yleisneuvostoon ja seuraavana vuonna Octevillen kaupungin pormestariksi. Octevillen pormestarina hän oli vuoteen 2000, ja siitä hän jatkoi 2001–2012 yhdistetyn Cherbourg-Octevillen kaupungin pormestarina.


title: Bernard Cazeneuve

text: Cazeneuve valittiin 1997 Manchesta Ranskan parlamenttiin, mutta hän menetti paikkansa vuoden 2002 vaaleissa. Vuodet 2004–2008 Cazeneuve toimi Cherbourgin kaupungin yhteistyöelimen varapresidenttinä ja vuodet 2004–2007 Ala-Normandian alueneuvoston varapresidenttinä. Cherbougin yhteistyöelimen presidenttinä hän oli 2008–2012.


title: Bernard Cazeneuve

text: Cazeneuve valittiin uudelleen parlamenttiin vuonna 2007. Hän jätti Cherbourg-Octevillen pormestarin tehtävät kesäkuussa 2012, kun hänet nimitettiin Eurooppa-asioista vastaavaksi ministeriksi. Kun Manuel Vallsista tuli Ranskan pääministeri keväällä 2014, Cazeneuve sai paikan uuden hallituksen sisäministerinä. Valls ilmoitti joulukuussa 2016 pyrkivänsä sosialistien ehdokkaaksi vuoden 2017 presidentinvaaleihin. Cazeneuve nostettiin pääministeriksi tehtävän jättäneen Vallsin tilalle. Cazeneuven on tarkoitus toimia pääministerinä vuoden 2017 parlamenttivaaleihin saakka.


title: Markus Ljungh

text: Markus Ljungh (s. 11. tammikuuta 1991 Västerås, Ruotsi) on ruotsalainen jääkiekkoilija, joka pelaa SHL-joukkue HV71:ssä. Hän on pelipaikaltaan keskushyökkääjä. Eliteprospects.com -sivuston Ulf Anderssonin mukaan varsin pienikokoinen Ljungh kykenee pelaamaan mitä tahansa hyökkääjän roolia. Andersson mainitsee hänen vahvuuksiinsa vision ja laukauksen. Hän mainitsee Ljunghin myös työteliääksi hyökkääjäksi, joka on käyttökelpoinen sekä yli- että alivoimalla.


title: Markus Ljungh

text: Ljungh on VIK Västerås HK:n kasvatti. Hän oli kaudella 2009–2010 seuran J20-junioreiden paras pistemies ja maalintekijä tehoilla 20+15=35. Ljungh debytoi samalla kaudella myös miesten peleissä pelattuaan kahdeksan ottelua Ruotsin toiseksi korkeimmalla sarjatasolla HockeyAllsvenskanissa. Hänen varsinainen tulokaskautensa 2010–2011 toi sarjassa 49 runkosarjaottelussa tehot 13+19=32 ja kuudessa nousukarsintaottelussa tehot 3+3=6. Ljungh jakoi nousukarsinnoissa Västeråsin sisäisen maalipörssin voiton Dennis Rasmussenin ja Marcus Söderkvistin kanssa. Kaudella 2011–2012 hän nousi joukkueen varakapteeniksi. Ljungh oli nousukarsinnoissa Västeråsin paras pistemies tehoilla 3+3=6 sekä jakoi joukkueen sisäisen tehotilaston voiton Jonte Bergin ja Niclas Lundgrenin kanssa lukemalla +2.


title: Markus Ljungh

text: Kaudeksi 2012–2013 Ljungh siirtyi kaksivuotisella sopimuksella edellisenä keväänä Allsvenskaniin pudonneeseen Djurgårdens IF:ään. Kaudella 2013–2014 hän oli joukkueen paras maalintekijä Dustin Johnerin kanssa ja sijoittui sisäisessä pistepörssissä kolmanneksi. Djurgårdenin kausi päättyi sarjanousuun SHL:ään. Ljungh teki joukkueen kanssa vuoden mittaisen jatkosopimuksen toukokuussa 2014.


title: Markus Ljungh

text: Ljungh teki miesten pääsarjadebyyttinsä Mestarien liigan avauskierroksella 21. elokuuta 2014 sveitsiläistä Fribourg-Gottéronia vastaan. Hän teki ottelussa myös ensimmäisen pääsarjamaalinsa. Ljungh keräsi ottelusta teholukeman +2. SHL-debyyttinsä hän teki runkosarjan avauskierroksella 13. syyskuuta 2014 Växjö Lakers HC:tä vastaan. SHL-uransa avausmaalin Ljungh teki runkosarjan kolmannella kierroksella 17. syyskuuta 2014 Leksands IF:ää vastaan. Hän keräsi ottelussa myös syöttöpisteen oltuaan kakkossyöttäjänä Joakim Erikssonin tekemään kahden miehen ylivoimamaaliin, joka jäi Djurgårdenin 4–1-voittoon päättyneen ottelun ratkaisumaaliksi. Kaikkiaan hänen ensimmäinen SHL-kautensa 2014–2015 toi 54 runkosarja- ja kahdessa playoff-ottelussa tehot 8+19=27. Ljungh oli runkosarjassa Djurgårdenin paras syöttäjä ja toiseksi paras pistemies Marcus Sörensenin jälkeen. Mestarien liigassa hän oli joukkueen paras pistemies ja maalintekijä tehoilla 4+4=8. Kesäkuussa 2015 Ljungh teki Djurgårdenin kanssa kolmivuotisen jatkosopimuksen.


title: Markus Ljungh

text: Kaudella 2015–2016 Ljungh nousi Djurgårdenin varakapteeniksi. Hän oli joukkueen kolmanneksi paras pistemies tehoilla 13+23=36. Kaudella 2017–2018 Ljungh oli pudotuspeleissä Djurgårdenin paras pistemies tehoilla 4+7=11 ja hän jakoi joukkueen sisäisen tehotilaston voiton kolmen muun pelaajan kanssa lukemalla +4. Kaudeksi 2018–2019 Ljungh siirtyi kaksivuotisella sopimuksella HV71:een.


title: Markus Ljungh

text: Ljungh on pelannut Ruotsin A-maajoukkueessa kahdeksan ottelua tehden yhden maalin. Hän teki A-maajoukkuedebyyttinsä Euro Hockey Challengessa 7. huhtikuuta 2016 Oskarshamnissa Sveitsiä vastaan. Ljunghin ensimmäinen A-maajoukkuemaali syntyi seuraavassa ottelussa 8. huhtikuuta 2016 Ängelholmissa alivoimalla Sveitsiä vastaan. Hän putosi lopulta viimeisten joukossa saman kevään MM-joukkueesta.


title: Kadonnut (televisiosarja)

text: Kadonnut (engl. "The Missing") on brittiläinen psykologinen rikosdraamasarja. Sarja on brittiläisen BBC:n ja yhdysvaltalaisen Starz-kanavan yhteistuotanto. "Kadonnut" alkoi BBC One -kanavalla lokakuussa 2014, ja Starz-kanavalla marraskuussa 2014. Suomessa sarja alkoi MTV3-kanavalla kesällä 2015. Sarjan ovat käsikirjoittivat veljekset Harry ja Jack Williams, ja ohjasi Tom Shankland.


title: Kadonnut (televisiosarja)

text: Kahdeksanosaisen sarjan ensimmäisellä kaudella etsitään Ranskassa kadonnutta brittiläistä poikaa. Pääosissa ovat Tchéky Karyo, joka näyttelee tutkintaa johtavaa ranskalaista rikospoliisia Julien Baptistea, sekä pojan vanhempia näyttelevät James Nesbitt ja Frances O'Connor.


title: Kadonnut (televisiosarja)

text: Sarjan toinen kausi alkoi lokakuussa 2016. Toinen kausi sijoittuu Saksaan. Muut pääosien esittäjät ovat vaihtuneet lukuun ottamatta Tchéky Karyota.


title: Kadonnut (televisiosarja)

text: Oliver siepattiin lomamatkalla Ranskassa vuonna 2006. Pojan etsinnät ovat jatkuneet vuosia, ja Oliverin isälle Tonylla (James Nesbitt) on pakkomielle pojan löytämisestä, eikä mies suostu hyväksymään mahdollisuutta, että Oliver saattaa olla kuollut. Tony käyttää vuosia poikansa etsimiseen tuhoten samalla avioliittonsa. Juttu avataan uudelleen kahdeksan vuotta katoamisesta, ja tutkintaa johtaa sama mies, kuin kahdeksan vuotta sitten, Julien Baptiste (Tchéky Karyo).


title: Kadonnut (televisiosarja)

text: Sarjassa seurataan tapahtumia takaumassa muutama päivä sieppaamisen jälkeen, ja nykyhetkessä vuonna 2014.


title: Aarne Karjalainen (vuorineuvos)

text: Aarne Feliks Karjalainen (21. maaliskuuta 1913 Oulu – 23. helmikuuta 1986 Torremolinos, Espanja) oli suomalainen vuorineuvos, joka tunnetaan Hyvon-Kudeneule Oy:n perustajana, johtajana ja omistajana.


title: Aarne Karjalainen (vuorineuvos)

text: Karjalainen syntyi Oulussa ja kävi kauppakoulun. Hän oli Tampereen Talous-Osakekaupan kotimyyjä 1936–1938. Siitä hän siirtyi trikootehdas Kudos Oy:n provisiopalkkaiseksi myyntimieheksi, yleni myyntipäälliköksi ja loi hyvät suhteet kaupan alan keskeisiin toimijoihin.


title: Aarne Karjalainen (vuorineuvos)

text: Karjalainen rakensi tekstiiliteollisuuskonsernin, jonka tuotemerkki oli Hyvon. Hyvon-Kudeneule Oy oli suomalainen trikoo- ja sukkatehdas, joka menestyi myös viennissä. Kudeneule aloitti toimintansa Helsingissä 1951 ja vuonna 1955 Hankoon valmistui Viljo Revellin suunnittelema tehdas, jonne Helsingin tuotanto siirtyi 1957. Aarne Karjalaisen tekstiiliyritys levisi Helsingistä Hankoon, Saloon ja Haukiputaalle.


title: Aarne Karjalainen (vuorineuvos)

text: Haukiputaalla vuosina 1970–1975 toiminut tehdas oli merkittävä pienen paikkakunnan työllistäjä. Paikkakunnan väkiluku kasvoi 1 600 hengellä, joille rakennettiin asuntoja ja päiväkoti.


title: Aarne Karjalainen (vuorineuvos)

text: Vuonna 1961 Kudeneule oli Pohjoismaiden suurin puuvillaisten alusasujen valmistaja. Karjalainen käynnisti ainutlaatuisella interlock-koneella kudotusta trikookankaasta valmistettuja Hyvon-alusasuja. Hän toi tarjolle uudenlaisia materiaaleja ja kuoseja ja mullistavia ideoita, kuten verryttelyasun ja puuvillaisen pyjaman yhdistelmän. Tuolloin henkilökuntaa oli 550. Vuonna 1963 rakennettiin tehdas myös Saloon. Kun Hyvon-Kudeneule oli vahvimmillaan, mainosmies Matti Viherjuuri kehitti sille mieleen jäävän iskulauseen ”Hyvon yllä, hyv’on olla”. Todellisen menestyksen Kudeneule Oy saavutti Neuvostoliittoon suuntautuvassa kaupassa. Yrityksen toiminta päättyi rahoitusongelmiin vuonna 1975.


title: Aarne Karjalainen (vuorineuvos)

text: Hyvon-Kudeneule Oy:n rakennuttama tehdasrakennus on yksi Suomen sotien jälkeisen teollisuusarkkitehtuurin arvokohteista ja arkkitehti Viljo Revellin arkkitehtuurin päätöistä. Revell käytti tehtaan suunnittelussa edistyksellistä rakennustekniikkaa sekä tavoitteli toteutuksessa selväpiirteistä tuotantoympäristöä ja hyviä työolosuhteita, mikä näkyy tilan jäsentelyssä, materiaali- ja rakennevalinnoissa sekä pyrkimyksenä luonnonläheisyyteen.


title: Pekka Manninen

text: Pekka Manninen (s. 1953) on suomalainen kirjailija ja toimittaja. Hän toimi pitkään Yleisradiossa, jossa hän toimitti muun muassa Yle TV2 -kanavan keskusteluohjelmaa "Yhdenillan pysäkki" 1990-luvun puolivälissä. Nykyisin Manninen toimii vapaana kirjailijana ja asuu Jyväskylässä. Hänen 1920-luvun Pohjanmaalle sijoittuva esikoisromaaninsa "Kiimakangas" oli ehdolla Helsingin Sanomien kirjallisuuspalkinnon saajaksi.


title: The Lab

text:
The Lab on virtuaalitodellisuusvideopeli, jonka on kehittänyt ja julkaissut Valve Corporation Microsoft Windowsille 5. huhtikuuta 2016. Se hyödyntää VR-teknologiaa ja HTC Vive - laitetta esitelläkseen virtuaalitodellisuuspelikokemuksia. Peli sijoittuu Portal-pelisarjan maailmaan, ja se tarjoaa kahdeksan eri pelityyppiä, jotka esittelevät virtuaalitodellisuutta. Pelissä voi myös olla vuorovaikutuksessa suurimman osan pelimaailman esineiden kanssa.
Pelissä voi tutkia ympäristöä, kävellen oikeassa maailmassa, tai teleportaten ohjainten avulla. Pelaaja voi siirtyä eri pelimuotoihin ottamalla pallonmuotoisen portaalin käteensä ja laittamalla sen lähelle kasvojaan.


title: The Lab

text:
Pelissä on kahdeksan eri pelimuotoa. Pelit ovat pienoisulottuvuuksia, jotka ovat kaikki suuremman pienoisulottuvuuden sisällä, joka taas on fiktiivisen Aperture Science-laboratorion sisällä
The Lab on Steam-pelipalvelussa kaikista parhaiten käyttäjäarvosteltu peli. Yli 99% arvosteluista on positiivisia. Tätä osin selittää se, että peli on ilmainen.


title: Niclas Lundgren

text: Niclas Gustaf Lundgren (s. 15. lokakuuta 1989 Västerås, Ruotsi) on ruotsalainen jääkiekkopuolustaja, joka pelaa SHL-joukkue Brynäs IF:ssä.


title: Niclas Lundgren

text: Lundgren on VIK Västerås HK:n kasvatti. Hän debytoi seuran miesten joukkueessa Ruotsin toiseksi korkeimmalla sarjatasolla HockeyAllsvenskanissa kaudella 2007–2008, jolloin Lundgren pelasi seitsemän runkosarja- ja yhdeksän Kvalserien-ottelua ilman tehopisteitä. Ensimmäisellä kokonaisella Allsvenskan-kaudellaan 2008–2009 hän teki 44 runkosarja- ja yhdeksässä Kvalserien-ottelussa tehot 1+1=2. Kaudella 2010–2011 Lundgren oli Västeråsin tehokkain puolustaja tehoilla 1+13=14. Hän voitti myös joukkueen sisäisen tehotilaston lukemalla +23, kuten myös Dennis Rasmussenin kanssa jaetusti kevään 2011 nousukarsintasarjassa lukemalla +2. Lundgren jakoi Västeråsin sisäisen tehotilaston voiton myös kevään 2012 nousukarsinnoissa Markus Ljunghin ja Jonte Bergin kanssa lukemalla +2.


title: Niclas Lundgren

text: Kaudeksi 2012–2013 Lundgren siirtyi kaksivuotisella sopimuksella Elitserien-joukkue Växjö Lakers HC:hen. Hän teki Elitserien-debyyttinsä kauden avauskierroksella 13. syyskuuta 2012 vieraissa Brynäs IF:ää vastaan. Kaikkiaan Lundgrenin tulokaskausi toi 55 runkosarjaottelussa viisi syöttöpistettä. Kaudella 2013–2014 hän avasi maalitilinsä Ruotsin pääsarjatasolla ja teki ensimmäisen ja kauden ainoan SHL-maalinsa 25. syyskuuta 2013 Örebro HK:ta vastaan. Marraskuussa 2013 Lundgren teki kaksivuotisen jatkosopimuksen Lakersin kanssa. Kaudella 2014–2015 hän teki SHL:n yhden kauden piste-ennätyksensä tehoilla 1+13=14 sekä voitti koko liigan puolustajien tehotilaston lukemalla +23. Lundgren voitti kauden päätteeksi Ruotsin-mestaruuden.


title: Niclas Lundgren

text: Lundgren siirtyi kaudeksi 2016–2017 kaksivuotisella sopimuksella Linköpings HC:hen. Kaudeksi 2018–2019 hän siirtyi sieltä kaksivuotisella sopimuksella Brynäs IF:n riveihin.


title: Niclas Lundgren

text: Lundgren on pelannut Ruotsin A-maajoukkueessa kymmenen ottelua ilman tehopisteitä. Hän teki A-maajoukkuedebyyttinsä Euro Hockey Challengessa 3. huhtikuuta 2013 Oskarshamnissa Slovakiaa vastaan. Lundgren keräsi ottelusta teholukeman +1.


title: Niclas Lundgren

text: Lundgren on pelannut myös kolme nuorten maaottelua.


title: Niclas Lundgren

text: Elite Prospects -sivuston Ulf Anderssonin vuonna 2012 tekemän analyysin mukaan Lundgren on puolustava puolustaja, joka osaa pelata röyhkeästi ja laittaa kroppaa likoon. Andersson mainitsee hänet myös hyväksi luistelijaksi, mutta Lundgrenin hyökkäyspään taidot kuitenkin varsin rajallisiksi.


title: Lars Hannunkari

text: Lars Johan (Lasse) Hannunkari (vuoteen 1943 Hollström) (12. lokakuuta 1918 Pankakoski – 13. helmikuuta 2003 Helsinki) oli Veitsiluoto Osakeyhtiön toimitusjohtaja.


title: Lars Hannunkari

text: Hannunkarin vanhemmat olivat johtaja Karl Johan Hollström ja Alfhild Adele Nordström ja puoliso vuodesta 1946 Helga Esteri Tossavainen (k. 2002). Hän tuli ylioppilaaksi Kotkan lyseosta 1937 ja valmistui diplomi-insinööriksi 1946. Hannunkari työskenteli ensin Helsingissä Wärtsilä-yhtymässä, kunnes siirtyi Oulu Osakeyhtiön palvelukseen 1948 ja sitten Kemi Oy:lle vuodesta 1954 vuoteen 1961 saakka. Kun Kemijärvi Oy oli fuusioitunut Veitsiluoto Osakeyhtiöön 1968, Hannunkari siirtyi Kemijärvelle 1965 valmistuneen sellutehtaan johtajaksi vuoteen 1971 asti. Tämän jälkeen Hannunkari työskenteli Kemissä Veitsiluoto Osakeyhtiön sellutehtaiden johtajana ja vuodesta 1974 yhtiön toimitusjohtajana. Eläkkeelle vuonna 1979 jäätyään hän muutti Helsinkiin. Hannunkaria pidettiin "vanhan ajan tehtaanjohtajana", joka säilytti etäisyyden alaisiinsa ja hoiti liiketoiminnan edellyttämän yhteydenpidon asiapohjalta.


title: S/S Prinsessa Armaada

text: Prinsessa Armaada on ollut vuodesta 1950 usean laivan nimi.


title: S/S Prinsessa Armaada

text: Ensimmäinen "Prinsessa Armaada" sai nimen 28. kesäkuuta 1950 tehtäessä elokuvaa "Kaunis Veera eli Ballaadi Saimaalta". Repola Oy:n (myöhemmin Repola-Viipuri Oy) laivastoon kuulunut laiva oli sitä ennen "Pikisaari 3", ja alun perin se oli "S/S Uolevi". Alus poistettiin rekisteristä vuonna 1956 ja romutettiin. Sen jälkeen "Prinsessa Armaadaksi" nimitettiin muutamaksi vuodeksi "Pikisaari 1", mutta aluksen nimeksi palautettiin 1959 "Pikisaari 1", ja "Prinsessa Armadaksi" tuli "Pikisaari 2".


title: S/S Prinsessa Armaada

text: Lappeenrannan kaupungin omistama Saimaan Matkailijayhdistys osti "Pikisaari 2:n" eli "Prinsessa Armaadan", ja se siirtyi huvitarkoituksiin. Siitä tuli kahvilalaiva Lappeenrantaan, ja kahdeksan vuoden käytön jälkeen se vuonna 1967 romutettiin, kun sen pohja todettiin Lappeenrannan telakalla niin lahoksi, ettei kunnostus kannattanut taloudellisesti.


title: S/S Prinsessa Armaada

text: Saimaan Matkailijayhdistys osti Rauma-Repolaksi muuttuneelta yritykseltä entisen kahvilalaivan tilalle uuden eli "Pikisaari 4:n". Alkuperäiseltä nimeltään laiva oli "S/S Suomi", mutta muuttui ensin "Pikisaari 4:ksi" ja sen jälkeen "Prinsessa Armaadaksi" ja on tällä nimellä edelleen. Se kunnostettiin kahvilaksi Kaukaan telakalla. Se oli aluksi kahvilana ja sai 1980 keskiolutoikeudet, jolloin siitä tuli ravintolalaiva.


title: S/S Prinsessa Armaada

text: Pikisaari-nimiset laivat olivat Repola-Viipuri Oy:n laivaston laivoja. Kun ne nimettiin 1940-luvulla uudelleen, kaikki tervahöyryt saivat nimen Pikisaari, ja ne erotti toisistaan numero.


title: Subnautica

text: Subnautica on Unknown Worlds Entertainmentin kehittämä ja julkaisema avoimen pelimaailman seikkailu- ja selviytymispeli. Peli on esijulkaistu vuonna OS X:lle ja Windowsille ja pelin täysiversio on julkaistu vuonna 2018. Subnauticasta on versio PS4:lle ja Xbox One:lle, joiden julkaisuajankohta oli 4. joulukuuta 2018 kaikkialla muualla paitsi Euroopassa, jossa julkaisuajankohta oli 7. joulukuuta 2018.


title: Subnautica

text: Pelissä pelaaja voi tutkia meriplaneettaa, jonne hän on haaksirikkoutunut avaruusaluksella. Pelissä ollaan lähes koko ajan veden alla, paitsi silloin kun pelaaja käy pinnalla hengittämässä tai käy saarilla.


title: Subnautica

text: Pelille on kehitteillä irrallinen jatko-osa "Subnautica Below Zero".


title: Subnautica

text: Pelissä on tarkoituksena tutkia planeettaa, kerätä rakennusmateriaaleja ja rakentaa vedenalaisia tukikohtia ja sukellusveneitä. Pelaajan täytyy myös syödä ja juoda selviytyäkseen. Pelissä on erilaisia kuvitteellisia merieläinlajeja, joista osa ovat vaarallisia pelaajalle tai vaihtoehtoisesti niistä on hyötyä. Esimerkiksi Rakkokala ja Linssisilli (engl. Bladderfish & Peeper) tomivat aloittelijoiden veden- ja ruoanlähteinä. Pelissä on neljä pelimuotoa: Selviytyminen (Survival), Hardcore, Vapaa (Freedom) ja Luova (Creative). Selviytymistila on pelaajan normaali vaikeusaste, jolla nälkä, jano ja happi ovat käytössä. Hardcore on selviytymistilan kaltainen, mutta pelaajan täytyy aloittaa täysin alusta kuollessaan. Vapaassa pelimuodossa pelaajan ei tarvitse välittää ruuasta tai vedestä ja luovassa tilassa pelaaja ei voi kuolla ja hänellä on vapaat kädet kaikkeen.


title: Subnautica

text: Pelaaja haaksirikkoutuu "Aurora"-nimisellä aluksella tuntemattomasta syystä kartoittamattomalle valtameriplaneetalle. Aurora oli rahtialus, jonka oli tehtävä paitsi kuljettaa rahtia, myös suorittaa salainen pelastustehtävä; pelastaa kauppa-alus Degasin miehistö, heidän kadottuaan planeetan lähistöllä 10 vuotta aikaisemmin.


title: Subnautica

text: Planeettaa tutkiessaan, pelaajalle selviää, että alus ammuttiin alas vierasperäisen lajin kauan sitten rakentaman tykin vuoksi. Planeetta on saastunut Kharaa-bakteerista ja on karanteenissa. Muukalaiset loivat tykin, estääkseen planeetalta pois pääsyn. Pelaajan tehtävä on tutkia planeettaa ja löytää parannuskeino bakteeriin, joka on planeetalla tarttunut myös pelaajaan. Muukalaiset ovat vanginneet syvyyksiin Merenkeisariksi kutsutun olennon, joka on immuuni sairaudelle, mutta eivät kyenneet valmistamaan parannuskeinoa ajoissa ennen katoamistaan planeetalta. Pelaajan tulee löytää vangittu Merenkeisari -olento, jolloin hän voi hautoa Merenkeisarin munat. Kun munat kuoriutuvat Merenkeisarin jälkeläiset alkavat levittämään parantavaa ainetta Kharaa-bakteeria vastaan. Tämän jälkeen pelaajan pitää rakentaa raketti, jolla hän voi paeta planeetalta.


title: Koti ja Yhteiskunta

text: Koti ja Yhteiskunta oli Helsingissä vuosina 1889–1911 ilmestynyt naistenlehti.


title: Koti ja Yhteiskunta

text: Suomen Naisyhdistyksen piirissä perustettu "Koti ja Yhteiskunta" oli ruotsinkielisen "Hemmet och Samhälletin" ohella Suomen ensimmäinen naisten järjestölehti. Sisällöltään erilaisina ne olivat myös maan ensimmäiset naisten naisille tekemät lehdet. "Koti ja Yhteiskunta" siirtyi vuonna 1894 päätoimittajansa Aleksandra Gripenbergin julkaistavaksi, mutta säilyi sen jälkeenkin yhdistyksen äänitorvena. Kerran kuukaudessa ilmestynyt lehti saavutti 3 100 kappaleen levikin. Se sisälsi kirjoituksia naisten yhteiskunnallisesta asemasta sekä erilaisia kodinhoito-ohjeita. Ajan mittaan "Koti ja Yhteiskunta" muuttui yhteiskunnallisesta järjestölehdestä yhä enemmän naisten kuluttajalehden suuntaan. Sen liitteinä ilmestyivät vuodesta 1895 lähtien lisälehdet "Kasvitarha" ja "Talouden alalta" sekä erikseen tilattava "Käsitöitä". Niistä jälkimmäinen jatkoi vuosina 1912–1925 erillisenä lehtenä nimeltä "Käsitöitä ja pukuja".


title: Rastanin taistelu

text: Rastanin taistelu tarkoittaa Syyrian sisällissodassa vuosina 2011 ja 2012 käytyä kahta taistelua. Armeija saarsi Rastanin jo maaliskuun lopussa vuonna 2011 ja valtasi kaupungin kesäkuussa 2011. Mutta kaupunkiin kerääntyi armeijasta karanneita sotilaita.


title: Rastanin taistelu

text: Armeija valtasi Rastanin 1. lokakuuta 2011 raskaan taistelun jälkeen. Tuossa taistelussa kapinalliset tuhosivat 17 armeijan panssaria. Armeija käytti mm. suihkukoneita. Niinpä taistelu oli ensimmäisä isoja taisteluita Syyrian sodassa. 1. helmikuuta 2012 kapinallisarmeija FSA valtasi kaupungin.


title: Haapasaari (Helsinki)

text: Haapasaari on pieni yksityinen kesähuvilasaari Vuosaaren Kallahdenniemen edustalla Helsingissä. Saaren pinta-ala on 0,8 hehtaaria. Saaren kolme kesähuvilaa ovat 1920- ja 1930-luvuilta.


title: Eva Tigerstedt

text: Eva Kristina Tigerstedt (s. 30. marraskuuta 1966 Helsinki) on suomalainen huilisti ja Yleisradion musiikkitoimittaja. Hän toimi orkesterihuilistina, kunnes sai käsivamman ja vaihtoi ammattia toimittajaksi. Hän toimii musiikkitoimittajana Yle Radio 1 -kanavalla.


title: Eva Tigerstedt

text: Tigerstedt valmistui musiikin maisteriksi Sibelius-Akatemian solistiselta linjalta ja opiskeli huilunsoittoa myös ulkomailla. Hän ehti toimia kymmenisen vuotta ammattihuilistina, kunnes dystonia katkaisi muusikonuran. Uuden ammatin saamiseksi hän opiskeli dokumenttielokuvan tekoa, elokuvakäsikirjoittamista ja taidehallintoa ja päätyi toimittajan työhön. Yleisradiossa hän aloitti television kulttuuriohjelmien parissa.


title: Eva Tigerstedt

text: Tigerstedtin ohjelmia Yle Radio 1:ssä ovat muiden muassa "Klassikkoparatiisi" ja "Utelias äänimatkailija".


title: Eva Tigerstedt

text: Eva Tigerstedtin vanhemmat ovat kasvinjalostustieteilijä Peter Tigerstedt ja lääketieteen ja kirurgian tohtori Irma Leena Wiherheimo.


title: Hevossaari (Helsinki)

text: Hevossaari on entinen saari Laajasalon ja Santahaminan välissä, Hevossalmen kohdalla. Saari jaettiin 1880-luvulla kahtia puhkaisemalla sen läpi Hevossalmen kanava. Vuonna 1912 saaren läpi rakennettiin tie Laajasalosta Santahaminaan, jolloin pohjoinen puolisko yhdistettiin penkereellä Laajasaloon, eteläinen pienempi puolisko Santahaminaan ja kanavan yli rakennettiin kääntösilta. Nykyinen silta on vuodelta 1959. Laajasalon puoleisella osalla on omakotiasutusta.


title: Kambodžan kuningas

text: Kambodžan kuningas () on Kambodžan valtionpäämies. Kambodžan kuninkaalla ei ole poliittista valtaa, vaan hän toimii lähinnä maansa keulakuvana. Nykyinen kuningas on Norodom Sihamoni, joka on toiminut kuninkaana vuodesta 2004. Kambodžassa oli kuningas, kunnes vuonna 1970 maassa nousi valtaan sotilashallinto ja sen jälkeen vuonna 1975 Pol Potin johtamien punakhmerien johtama radikaali kommunistihallinto, joka oli vallassa vuoteen 1979 asti. Vuonna 1993 Kambodžasta tuli taas kuningaskunta.


title: Hernesaari (Santahamina)

text: Hernesaari on puolustushallinnon henkilökunnan mökkisaari Helsingin edustalla Santahaminan sotilasalueella, Santahaminasta itään ja Villingistä etelään. Saaren pinta-ala on 12,6 ha. Saaressa on vanha kalastajatorppa 1800-luvun puolivälistä. Saari on yhteenkasvanut kahdesta saaresta, joita vanhempina aikoina kutsuttiin yhteisnimellä Ryssholmen.


title: Lutššije pesni (vuoden 2008 albumi)

text: Lutššije pesni (suom. "Parhaat kappaleet") on venäläisen rock-muusikko Nikolai Noskovin vuonna 2008 julkaisema kokoelma-albumi.


title: Erkki Kuoppamäki

text: Erkki Kuoppamäki (s. 1941) on suomalainen arkkitehti, joka toimi vuodesta 1976 vuoteen 2001 asuntomessuja järjestävän Osuuskunta Suomen Asuntomessujen toimitusjohtajana. Hän on koulutukseltaan tekniikan lisensiaatti, ja vuonna 2001 hänelle myönnettii rakennusneuvoksen arvonimi. Vuonna 2000 Kuoppamäki valittiin Vuoden asuntovaikuttajaksi.


title: Erkki Kuoppamäki

text: Nuorena Erkki Kuoppamäki pelasi jääpalloa Suomen maajoukkueessa ja jalkapalloa mestaruussarjatasolla Mikkelin Palloilijoissa.


title: Lutššije pesni (vuoden 2002 albumi)

text: Lutššije pesni (Лучшие песни, suom. "Parhaat kappaleet") on venäläisen rock-muusikko Nikolai Noskovin vuonna 2002 julkaisema kokoelma-albumi.


title: Hintholma

text: Hintholma on puolustushallinnon henkilökunnan mökkisaari Santahaminan sotilasalueella, Santahaminasta itään. Saaren pinta-ala on 2,9 hehtaaria. Saaressa on vanha kalastajatorppa vuodelta 1900. 1940- ja 1950-luvuilla Urho Kekkonen vieraili usein saaressa ystävättärensä Anne-Marie Snellmanin kesämökillä.


title: Hattusaari (Helsinki)

text: Hattusaari on Helsingin kaupungin omistama ulkoilusaari kaupungin itäisimmällä laidalla Villingistä itään, kaupunginosassa nimeltä Ulkosaaret. Sen pinta-ala on 2,6 ha. Saari on matalaa ja pääosin vähäpuista nummea. Saarella on rakennuksen kivijalka, mutta asutusta siellä ei tiettävästi ole ollut.


title: Nordica

text: Nordica on Viron kansallinen lentoyhtiö, jonka Viron valtio perusti 25. syyskuuta 2015 Estonian Airin jouduttua lopettamaan toimintansa. Sen solmukohta on Tallinnan Lennart Merin lentoasema.


title: Nordica

text: Nordican emoyhtiö Nordic Aviation Group perustettiin Viron valtion aloitteesta 25. syyskuuta 2015 Estonian Airin jouduttua lopettamaan toimintansa. Se aloitti lentonsa Nordic Aviation Group -nimellä 8. marraskuuta. Yhtiön lentoja operoivat aluksi BMI Regional, Trade Air, NextJet, Carpatair sekä Adria Airways, jonka toimintalupaa ja lippujärjestelmää Nordic Aviation Group käytti. Yhtiön uusi nimi Nordica julkistettiin 11. maaliskuuta 2016, ja brändi otettiin virallisesti käyttöön 30. maaliskuuta.


title: Nordica

text: Adria Airwaysin kanssa tehdyn, vuoden mittaisen yhteistyösopimuksen päätyttyä marraskuussa 2016 Nordican uudeksi yhteistyökumppaniksi tuli 19. marraskuuta Polskie Linie Lotnicze LOT. Yhteistyöhön kuuluu muun muassa LOT:n lippujärjestelmän käyttö sekä code sharing -sopimus. Lisäksi LOT hankki 49 prosentin omistusosuuden Nordican tytäryhtiö Regional Jetistä, jonka hallussa ovat Nordican toimiluvat ja joka operoi sen lennot.Tammikuussa 2018 Nordican laivastoon kuului 16 lentokonetta. Laivaston keski-ikä oli 8,3 vuotta.


title: III (Doom Unitin albumi)

text: III on suomalaisen hard rock -yhtye Doom Unitin kolmas studioalbumi. Se julkaistiin 23. elokuuta 2013 levymerkillä Warner Music Finland. Albumi on yhtyeen ensimmäinen Happoradiossakin vaikuttaneen AH Haapasalon kanssa.


title: III (Doom Unitin albumi)

text: Kappale ”Get Away” julkaistiin singlenä toukokuussa 2013, ja siitä kuvattiin musiikkivideo.


title: Härkäsaari

text: Härkäsaari on kesähuvilasaari Vartiokylän lahdella, Marjaniemen edustalla. Sen pinta-ala on puoli hehtaaria. Saaressa on huvila 1920-luvulta ja rantasauna 1930-luvulta. 1970-luvulla Helsingin yliopisto sai saaren testamentilla käytettäväksi yliopiston hallintohenkilöstön virkistykseen. Siinä käytössä se on yhä.


title: Iso Iiluoto

text: Iso Iiluoto () on Helsingin kaupungin henkilökunnan suosittu virkistyssaari Vuosaaren Kallahdenniemen eteläpuolella. Se on suurin Iiluotojen saariryhmän saarista, joihin kuuluu Läntinen ja Itäinen Iiluoto. Pinta-ala on 3,7 ha. Saaressa on huvila 1910-luvulta, uudempia rakennuksia, pienvenesatama ja yhteyslaivan laituri. Yli sata vuotta sitten saari sai runsaasti sanomalehtijulkisuutta siellä vuonna 1908 tapahtuneen kaksoismurhan johdosta. Sittemmin saari oli pitkään Hankkija-yhtymän lomasaari.


title: Herman Georg Maria Wärnhjelm

text: Herman Georg Maria Wärnhjelm (12. tammikuuta 1808 Helsinki – 7. lokakuuta 1882 Viipuri) oli suomalainen Viipurin hovioikeuden varapresidentti ja valtiopäivämies.


title: Herman Georg Maria Wärnhjelm

text: Wärnhjelmin vanhemmat olivat Vaasan läänin maaherra, kapteeni Herman Henrik Wärnhjelm (k. 1830) ja Ottiliana Sofia Adlercreutz. Hän pääsi ylioppilaaksi Turussa 1823. Wärnhjelm suoritti Turun akatemiassa tuomarintutkinnon ja kameraalitutkinnon 1827. Hän sai varatuomarin arvon 1830.


title: Herman Georg Maria Wärnhjelm

text: Wärnhjelm toimi Vaasan hovioikeudessa ylimääräisenä kanslistina vuodesta 1828 ja kanslistina vuodesta 1834. Hänestä tuli Viipurin hovioikeudessa notaari 1839, varakanneviskaali 1841, sihteeri 1842, asessori 1845 ja hovioikeudenneuvos 1858. Wärnhjelm sai varapresidentin arvonimen 1868. Hän oli Viipurin hovioikeuden varapresidenttinä 1874–1877. Wärnhjelm oli mukana säätyvaltiopäivillä 1863–1864.


title: Herman Georg Maria Wärnhjelm

text: Wärnhjelm oli naimisissa vuodesta 1846 Ida Amanda Lohmanin (k. 1892) kanssa jonka isä oli Viipurin laamannikunnan laamanni August Lohman (1794–1863). Heidän poikansa oli eversti Georg Herman August Wärnhjelm. Wärnhjelmin veli oli eversti ja valtiopäivämies Ernst Emil Vilhelm Wärnhjelm (1823–1890).


title: Mother Russia

text: Mother Russia on venäläisen rockmuusikko Nikolai Noskov’n esikoisalbumi, joka julkaistiin vuonna 1995.


title: Täysikasvuinen

text: Täysikasvuinen on Samuli Putron EP-levy, joka julkaistiin vuonna 2004 levymerkillä Evidence. Putro otti albumilla selvää etäisyyttä Zen Cafén tuotantoon. Albumin nimikkokappaleesta julkaistiin musiikkivideo.


title: Täysikasvuinen

text: Albumi nousi Suomen virallisen singlelistan sijalle 12.


title: Diana Hacıyeva

text: Diana Haciyeva (Azeriksi: "Diana Hacıyeva") (s. 13. kesäkuuta 1989, Mariupol, Ukrainan SNT) on azerbaidžanilainen laulaja. Hän tekee usein yhteistyötä kahden kaverinsa kanssa yhtyeessä nimeltä DiHaj. Haciyeva edusti Azerbaidžania kappaleella "Skeletons" vuoden 2017 Euroviisuissa Kiovassa. Diana pyrki edustamaan Azerbaidžania myös vuoden 2011 Eurovision laulukilpailussa.


title: Emil Westman

text: Emil Westman (s. 25. syyskuuta 1996 Kokkola) on suomalainen toisen polven kilpa-autoilija. Hänen isänsä on kansallisella tasolla rata-autoilua harrastanut John K. Westman.


title: Emil Westman

text: Emil Westman aloitti uransa V1600 luokassa Honda Civicilla kaudella 2013. Lopullinen sarjasijoitus debyytti-kaudella oli 7s. Seuraavalle kaudelle Honda vaihtui Alfa Romeoon ja kauden päätteeksi Westman palkittiin sarjan pronssimitalilla. Westman voitti kauden aikana kaksi kilpailulähtöä ja oli viidesti podiumilla.


title: Emil Westman

text: Kauden 2015 päätteeksi Westman kruunattiin V1600 luokan mestariksi. Mestaruuskaudella ajetuista 12 lähdöstä Westman voitti kolme ja oli yhdeksän kertaa podiumilla. Seuraavalle kaudelle Westman siirtyi ajamaan Relaa Racingin ylläpitämää Porsche GT3 kilpa-autoa. Kauden aikana Westman voitti kolme lähtöä ja oli podiumilla kahdeksan kertaa. Tämä riitti sarjan mestaruuteen. Kauden päätteeksi Westman kävi vielä Saksassa ajamassa kaksi ADAC TCR German Touring Car sarjan kilpailua.


title: Emil Westman

text: Kaudella 2017 Westman kilpaili GT4 European Series Northern Cup - Silver Cupissa ajokkinaan RYS Team Holingerin ajattama KTM X-Bow GT4. Westman ajoi kahdestatoista kilpailusta kymmenen ja keräsi niissä 21. sijalle oikeuttavat 30 pistettä. Kaikkiaan sarjapisteille ajoi 34 kuljettajaa.


title: Helen Marten

text: Helen Marten on brittiläinen taiteilija. Hän sai vuoden 2016 Turner-palkinnon. Palkintoa pidettiin yleisesti ansaittuna, lukuun ottamatta Iso-Britannian entistä opetusministeriä Michael Govea, jonka mielestä palkinto on ”muodikasta roskaa” ja kuvaa ”nykyajan traagista tyhjyyttä”. Vähän sitä ennen Marten sai Hepworth Prize for Sculpture -palkinnon. Guardian mukaan Marten on ”kiistatta Iso-Britannian kiinnostavin nuori taiteilija”.


title: Hepworth Prize for Sculpture

text: Hepworth Prize for Sculpture on kuvanveistäjälle myönnettävä isobritannialainen palkinto, joka jaetaan joka toinen vuosi. Ensimmäisen kerran se jaettiin vuonna 2016, ja palkinnon sai Helen Marten. Palkinnon jakaa Hepworth Wakefield -taidegalleria, joka on nimetty kuvanveistäjä Barbara Hepworthin mukaan


title: Harriet Finne-Soveri

text: Harriet Finne-Soveri (s. 1953) on suomalainen geriatri, joka on vuodesta 2014 toiminut Terveyden ja hyvinvoinnin laitoksen (THL) tutkimusprofessorina. Terveydenhoitoon liittyvien tehtävien ohella Finne-Soveri toimi televisiotoimittajana vuosina 1992–2000 ja esiintyi etenkin ikääntyville suunnatussa ohjelmasarjassa "Tiistaitiima". Nuoruudessaan hän näytteli suositussa televisiosarjassa "Naapurilähiö" (1969–1976).


title: Harriet Finne-Soveri

text: Helsingin yliopistossa suorittamiensa lääketieteen opintojen jälkeen Finne-Soveri toimi läpi 1980-luvun terveyskeskuslääkärinä ja jatkoi samalla erikoistumistaan vanhustenhoitoon. Hän valmistui geriatrian erikoislääkäriksi 1994 ja lääketieteen tohtoriksi 2003. Vuodesta 2009 hän on toiminut Helsingin yliopiston geriatrian dosenttina.


title: Harriet Finne-Soveri

text: Finne-Soveri toimi Kustaankartanon vanhustenkeskuksen johtajana 2001–2004 ja samalla Helsingin sosiaaliviraston ylilääkärinä 2000–2010. Vuodesta 2009 hän toimi THL:n ikäihmisten palvelut -yksikön päällikkönä, kunnes hänet nimitettiin laitoksen tutkimusprofessoriksi 2014. Vuonna 2015 Finne-Soverista tuli Helsingin sosiaali- ja terveysviraston palvelualueiden ylilääkäri.


title: Harriet Finne-Soveri

text: Vuonna 2001 Harriet Finne-Soveri valittiin Vuoden naiseksi, vuonna 2002 Vuoden puhujaksi ja vuonna 2006 Vuoden geriatriksi. Vuonna 2003 hän sai Johannes Linnankoski -säätiön kulttuurimitalin.


title: Shatraug

text: Shatraug (oik. Ville Iisakki Pystynen, s. 15. maaliskuuta 1978 Lappeenranta) on suomalainen black metal -muusikko, joka tunnetaan parhaiten Hornan perustajana. Hornan lisäksi hän on vaikuttanut muun muassa Sargeistissa, Behexenissä, Finnentumissa ja Necroslutissa. Shatraug on omistautunut muusikko, joka julkaisee musiikkia vuosittain eri projektinimillä. Hän on kritisoinut nykyajan tunnettuja black metal -yhtyeitä hengen puutteesta ja ilmoittanut kuuntelevansa runsaasti demoyhtyeitä.


title: Shatraug

text: Shatraug kasvoi 1970-luvun heavy metal -musiikin sekä progressiivisen musiikin parissa, minkä jälkeen black metal tuli kuvioihin 1990-luvun alussa. Hän on maininnut ensimmäiseksi omistamakseen albumiksi Iron Maidenin "Powerslaven". Shatraugin suurimpia vaikuttajia ovat Beherit, Impaled Nazarene, Emperor ja Darkthrone. Shatraug on vakaumukseltaan satanisti. Häntä on haastateltu vuonna 2011 julkaistussa suomalaista black metal -musiikkia käsittelevässä dokumenttielokuvassa "Loputon Gehennan liekki".


title: Iso Leikosaari

text: Iso Leikosaari () on Helsingin ruotsinkielisten seurakuntien leirisaari. Sijaitsee Kallahdenharjun merenalaisella jatkeella, Vuosaaren kaupunginosassa Helsingissä, 1,3 kilometriä Vuosaaren mantereesta etelään. Saaren pinta-ala 6,3 hehtaaria, ja siellä on 1800-luvun kalastajatorpan päärakennus. Vuonna 1904 K. J. Ståhlberg vuokrasi saaren. Saaren päärakennus toimi Ståhlbergin kesähuvilana vuoteen 1919 asti. Saaressa on lukuisia majoitusrakennuksia ja muun muassa kappeli.


title: Ylioppilaiden keskuskomitea

text: Ylioppilaiden keskuskomitea (YKK) oli Suomen itsenäistymiseen liittyneen aktivismin ja jääkäriliikkeen ensimmäinen toimielin, joka muodostui Helsingin yliopiston osakuntiin kuuluvista tai kuuluneista ylioppilaspoliitikoista.


title: Ylioppilaiden keskuskomitea

text: Komitean toiminta oli naamioitu yliopiston vuoden 1914 promootion jälkeiseen toimintaan liittyväksi. Peitetoimintaan liittyen sen kokouksista tehtiin pöytäkirjat kullekin kokoukselle sovitun näennäisen teeman mukaisesti.YKK ei kokoontunut yhdessä, vaan pienemmissä ryhmissä Ostrobotnian kassahuoneessa tai kuraattori Väinö Kokon kotona. YKK:n tavoitteena oli etsiä tukea vanhemmilta poliitikoilta. Siihen aikaan kagaalin jäsenet ottivat varovaisen asenteen nuoriin ylioppilaisaktivisteihin. Varsin pian YKK koettiin liian suureksi operatiiviseksi johtoelimeksi, jonka vuoksi alettiin suunnitella toimivampaa johtoelintä.


title: Ylioppilaiden keskuskomitea

text: Tammi-helmikuussa 1915 muodostettiinkin uusi johtoelin, joka ei enää pohjautunut yliopiston osakuntiin, vaan puolueisiin. Mukana oli kolmen puolueen edustajia:


title: Ylioppilaiden keskuskomitea

text: Tämän keskuskomitean tehtäväksi tuli vastata jääkärirekrytoinnin alkuvaiheen eli pfadfindereiden värväyksestä. Keskuskomitean toiminta päättyi syyskuussa 1915 suuren jääkärivärväyksen käynnistyessä, jolloin muodostettiin tätä varten seuraajaorganisaatioksi Aktiivinen komitea.


title: Pjotr Struve

text: Pjotr Berngardovitš Struve (7. helmikuuta 1870 Perm, Venäjän keisarikunta – 26. helmikuuta 1944 Pariisi, Ranska) oli venäläinen taloustieteilijä ja poliittinen kirjailija. Hän oli nuorempana vaikutusvaltainen sosialisti, myöhemmin perustuslaillinen liberaali ja lopuksi vastavallankumouksellinen oikeistolainen.


title: Pjotr Struve

text: Pjotr Struve kuului tunnettuun saksalais-venäläiseen Struven tiedemiessukuun. Hänen isoisänsä oli tunnettu tähtitieteilijä Otto Wilhelm von Struve ja setänsä tähtitieteilijä Hermann Struve.


title: Pjotr Struve

text: Struve opiskeli historiaa ja taloustiedettä Pietarin yliopiston oikeustieteellisessä tiedekunnassa. Opiskeluaikanaan hänestä tuli marxilainen ja hän saavutti kuuluisuutta Venäjän vasemmistoälymystön piirissä vuonna 1894 julkaisemallaan teoksella "Krititšeskije zametki k voprosu ob ekonomitšeskom razviti Rossii" (”Kriittisiä huomioita Venäjän taloudellisesta kehityksestä”), joka sisälsi marxilaisen analyysin kapitalismista Venäjällä. Hän oli saanut 1893 viran Venäjän valtiovarainministeriöstä, mutta jouduttuaan seuraavana vuonna ensimmäisen kerran pidätetyksi poliittisista syistä hänet erotettiin virastaan. Struve julkaisi muitakin yhteiskunnallisesti painottuneita taloustieteellisiä tutkielmia ja toimitti useita marxilaista maailmankatsomusta edustaneita lehtiä, joista tärkeimmät olivat vuonna 1897 "Novoje Slovo" ja vuonna 1899 "Natšalo". Struve osallistui Sosialistisen internationaalin kongressiin Lontoossa vuonna 1896. Hän tutustui muun muassa Georgi Plehanoviin ja Vladimir Leniniin. Struve laati pyynnöstä ohjelmajulistuksen vuonna 1898 perustetulle Venäjän sosiaalidemokraattiselle työväenpuolueelle. Vuonna 1901 Struve vangittiin ja hän joutui maansisäiseen karkotukseen Tveriin. Seuraavana vuonna hän asettui maanpakoon.


title: Pjotr Struve

text: 1900-luvun alussa Struve luopui vallankumouksellisesta marxilaisuudesta ja ryhtyi liberaaliksi perustuslailliseksi, mikä merkitsi edelleen oppositiossa olemista itsevaltaista tsarismia vastaan. Vuosina 1902–1905 hän toimitti Stuttgartista ja Pariisista käsin "Osvoboždenije"-nimistä liberaalia oppositiolehteä. Kansalaisoikeuksia ja perustuslaillista hallintoa vaatinut lehti oli virallisesti kielletty Venäjällä, mutta sitä salakuljetettiin maahan ja sillä oli laaja lukijakunta. Lehden ympärille syntyi Vapautuksen liitto ("Sojuz osvoboždenija") -niminen puolue. Vuoden 1905 vallankumouksen yhteydessä annettiin yleinen armahdus, jolloin Struve palasi Venäjälle ja osallistui uuden Perustuslaillisdemokraattisen puolueen eli niin sanotun kadettipuolueen perustamiseen. Hän toimitti viikkolehti "Poljarnaja zvezdaa" ja vuodesta 1907 Moskovassa julkaistua "Russkaja mysliä". Struve valittiin joulukuussa 1906 kadettipuolueen edustajana toiseen valtakunnanduumaan. Kääntyessään yhä selkeämmin vallankumouksellisten liikkeiden arvostelijaksi Struve alkoi etääntyä Venäjän muusta vasemmistosta. Ensimmäisen maailmansodan aikana hän tuki Venäjän sodankäyntiä. Hän erosi vuonna 1915 kadettipuolueen keskuskomiteasta.


title: Pjotr Struve

text: Struve toimi vuodesta 1908 apulaisprofessorina ja vuodesta 1914 ylimääräisenä professorina Pietarin polyteknisessä instituutissa ja sai valtioneuvoksen arvonimen. Hänet valittiin 1917 Venäjän tiedeakatemian jäseneksi, mutta kommunistit julistivat hänet erotetuksi vuonna 1928.


title: Pjotr Struve

text: Struve vastusti vuoden 1917 lokakuun vallankumousta ja osallistui Venäjän sisällissodan aikana valkoisten toimintaan pääasiassa Etelä-Venäjällä. Vuonna 1918 hän tuli Suomeen kenraali Nikolai Judenitšin neuvonantajaksi. Vuonna 1920 Struve toimi ulkoministerinä kenraali Pjotr Wrangelin asettamassa vastavallankumouksellisessa hallituksessa Krimillä. Jouduttuaan pakenemaan Venäjältä Struve asui joitain vuosia Prahassa, vuodesta 1925 Pariisissa ja vuodesta 1928 Belgradissa. Hän työskenteli tutkijana ja yliopisto-opettajana ja julkaisi venäjänkielisiä lehtiä.


title: SmartLynx Airlines Estonia

text: SmartLynx Airlines Estonia on virolainen tilauslentoyhtiö. Se on latvialaisen SmartLynx Airlinesin täysin omistama tytäryhtiö. SmartLynx Airlines perusti sen vuonna 2012 voidakseen lentää Virosta suoraan Euroopan ulkopuolelle. Yhtiö aloitti lennot emoyhtiöltä vuokratuilla koneilla ja sai ensimmäisen oman koneensa vuonna 2013.


title: SmartLynx Airlines Estonia

text: Joulukuussa 2016 SmartLynx Airlines Estonian laivastoon kuului kaksi 180-paikkaista Airbus A320-200 -konetta (rekisteritunnukset ES-SAK ja ES-SAM). Niiden keski-ikä oli 16,2 vuotta.


title: Iso Villasaari

text: Iso Villasaari () on yksityinen kesähuvilasaari Helsingissä Vuosaaren ja Villingin välissä, lähempänä Villinkiä, pinta-ala on 9,1 ha. Saaren pohjoispuolella sijaitsee kaksi saarta, Karhusaari ja Kivisaari. Saaressa on vanha kesähuvilakäytössä oleva kalastajatorppa 1800-luvulta ja arkkitehtitoimisto Palmqvist & Sjöströmin suunnittelema Jugend-huvila 1910-luvulta sekä useita myöhempiä rakennuksia 1920–1930 -luvuilta.


title: Reijo Haaparanta

text: Reijo Tapani "Repa" Haaparanta (s. 25. elokuuta 1958 Kauhajoki) on suomalainen painija. Hän edusti aktiiviurallaan Kauhajoen Karhua.


title: Reijo Haaparanta

text:
Haaparanta sijoittui Moskovan olympialaisissa 1980 viidenneksi kreikkalais-roomalainen painin 48 kg:n painoluokassa. Hän voitti Italian Vincenzo Maenzan ja Ruotsin Kent Anderssonin, mutta hävisi bulgarialaiselle Pavel Hristoville ja unkarilaiselle Ferenc Seresille. EM-kilpailuissa hän sijoittui samassa painimuodossa neljänneksi 48-kiloisissa 1981 ja kahdeksanneksi 1980.
Nuorten EM-kilpailuissa Haaparanta sijoittui vapaapainin 52 kg:n sarjassa neljänneksi 1978. Hän voitti miesten Pohjoismaiden-mestaruuden vapaapainin 52 kg:n painoluokassa 1978 ja 48-kiloisissa 1979 sekä kreikkalais-roomalaisen painin 52 kg:n sarjassa 1980, 1981 ja 1986.


title: Reijo Haaparanta

text: Haaparanta voitti kreikkalais-roomalaisen painin Suomen-mestaruuden 48 kg:n painoluokassa 1979 ja 1980 sekä 52-kiloisissa 1983, 1985, 1986 ja 1987. SM-hopeaa hän saavutti 48-kiloisissa 1975 ja 52-kiloisissa 1976, 1977, 1978, 1982, 1984 ja 1988 sekä SM-pronssia 52-kiloisissa 1981. Vapaapainissa hän saavutti SM-kultaa 48 kg:n painoluokassa 1975 ja 52-kiloisissa 1978, 1979 ja 1980 sekä SM-hopeaa 52-kiloisissa 1977 ja 1981.


title: Valerie Gaunt

text:
Valerie Gaunt (1932 – 27. marraskuuta 2016) oli brittiläinen näyttelijä. Hän näytteli vuosien 1957 ja 1958 Hammerin kauhuelokuvissa "Frankensteinin kirous" ja "Dracula", joiden molempien pääosia näyttelivät Christopher Lee ja
Peter Cushing. Hän näytteli vain noissa kahdessa elokuvassa ja lisäksi kahdessa televisio-ohjelmassa, ennen kuin siirtyi pois alalta.


title: Valerie Gaunt

text: Gaunt kuoli 27. marraskuuta 2016 ja oli kuollessaan 84-vuotias.


title: Lauri Rytkönen

text: Lauri Rytkönen (s. 1. syyskuuta 1983), joka tunnetaan myös taiteilijanimellä Kassara, on suomalainen metallimusiikin rumpali. Hänet tunnetaan parhaiten death metal -yhtye Deathchainista, jossa hän on soittanut vuodesta 2001 liityttyään yhtyeeseen veljensä Spellgothin kautta. Deathchainin lisäksi Rytkönen soittaa mm. Hornassa, johon hän liittyi vuonna 2016. Kassaralla on myös vuonna 1997 perustettu black metal -yhtye Trollheim’s Grott, jossa hän soittaa rumpujen lisäksi kitaraa. Kassara on myös toiminut Baptismin ja Demilichin keikkarumpalina.


title: Lauri Rytkönen

text: Kassaraa on luonnehdittu yhdeksi Suomen nopeimmista rumpaleista.


title: Aamunairut

text: Aamunairut oli Tampereella ja Helsingissä vuosina 1884–1896 ilmestynyt raittiuslehti.


title: Aamunairut

text: Kristillishenkinen "Aamunairut" otettiin vuonna 1887 Raittiuden Ystävien äänenkannattajaksi. Vuoden 1897 alusta se yhdistettiin Matti Heleniuksen "Kansan Lehteen" ja niiden tilalla alettiin julkaista viikkolehti "Kylväjää".


title: Aamunairut

text: "Aamunairut" ilmestyi vuosina 1885–1888 ja 1893–1896 kahdesti ja vuosina 1889–1892 kerran kuukaudessa. Se saavutti yli kahden tuhannen kappaleen levikin. Toimittajina työskentelivät A. Mäkinen (1884–1886), A. A. Granfelt (1887–1895) ja K. A. Widenius (1896). "Aamunairuen" sisarlehtenä ilmestyi vuosina 1887–1891 ruotsinkielinen "Nykterhetsvännen".


title: Tuomas Karhunen

text: Tuomas Karhunen (s. 14. joulukuuta 1981) on suomalainen metallimusiikin kitaristi, joka tunnetaan parhaiten death metal -yhtye Deathchainista, jossa hän on vaikuttanut vuodesta 2007 lähtien. Lisäksi hän soittaa Forgotten Horrorissa ja True Black Dawnissa, ja hänen aiempia yhtyeitään ovat Flame sekä Jess and the Ancient Ones. Hän on myös hoitanut Urnissa keikkakitaristin virkaa.


title: Tuomas Karhunen

text: Karhunen harrastaa vapaaottelua ja pyrkii ammattilaisuralle. Lisäksi hän on aloitteleva kirjailija, pitää blogia sekä toimii kannabiksen ja psykedeelien puolestapuhujana, sekä vuonna 2016 perustamansa Suomen Kannabisliiton puheenjohtajana. Marraskuussa 2015 Savon Sanomat päätyi poistamaan Karhusen blogin kokonaisuudessaan hänen kirjoitettua lehden toimittajan kannabisvastaiselle kirjoitukselle vastineen, joka ehti kerätä kahdessa päivässä 20 000 lukijaa.


title: Tuomas Karhunen

text: Lokakuussa 2017 karhunen esiintyi Ylen Akuutin -ohjelmassa "Hyvä/paha lääkekannabis".


title: Eos (lastenlehti)

text: Eos on aiemmin Helsingissä ja nykyään Vaasassa ilmestyvä ruotsinkielinen lastenlehti.


title: Eos (lastenlehti)

text: Alli Tryggin vuonna 1893 perustama "Eos" oli lapsille ja nuorille tarkoitettu raittiuslehti, joka ilmestyi Opettajien Terveys- ja Raittiusyhdistyksen äänenkannattajana. Sen sisarlehtenä julkaistiin suomenkielistä "Koittoa". Tryggin kuoltua vuonna 1926 "Eos" siirtyi Finlands Svenska Nykterhetsförbundin julkaistavaksi. Kerran tai kahdesti kuukaudessa ilmestyneen lehden toimittajina työskentelivät Alli Trygg-Helenius (1893–1926), Huldi Torckell (1927–1942), Herman Ingo (1942–1944) ja Ture Granqvist (1944–1956). Opettajien levittämänä se saavutti sotien jälkeen 11 000 kappaleen levikin.


title: Eos (lastenlehti)

text: Nykyään "Eos" on suomenruotsalainen koululaislehti, joka raittiuskasvatuksen ohella tarjoaa luettavaa ja tekemistä monenlaisista aiheista. Kahdeksan kertaa vuodessa ilmestyvän lehden julkaisijana toimii Nykterhetsförbundet Hälsa och Trafik. Päätoimittajana työskentelee Susan Sandberg-Ek.


title: Grigori Sokolnikov

text: Grigori Jakovlevitš Sokolnikov (oikea nimi Girš Jankelevitš Briliant; 15. elokuuta 1888 Romny, Pultavan kuvernementti, Venäjän keisarikunta – 21. toukokuuta 1939 Verhneuralsk, Tšeljabinskin alue, Neuvostoliitto) oli venäläinen bolševikki ja neuvostoliittolainen poliitikko. Hän kuoli Stalinin vainoissa.


title: Grigori Sokolnikov

text: Sokolnikov oli etniseltä taustaltaan juutalainen. Hänen isänsä oli lääkäri. Sokolnikov liittyi Venäjän sosiaalidemokraattisen työväenpuolueen bolševikkisiipeen vuonna 1905. Vuonna 1907 hänet vangittiin ja karkotettiin Siperiaan, josta hän onnistui vuonna 1909 pakenemaan ulkomaille. Hän asui vuoden 1917 helmikuun vallankumoukseen saakka maanpaossa Ranskassa ja valmistui vuonna 1914 Pariisin yliopistosta. Huhtikuussa 1917 Sokolnikov palasi Venäjälle samassa suljetussa junassa kuin Vladimir Lenin. Sokolnikov kuului Pietarin neuvoston toimeenpanevaan komiteaan elokuusta 1917 alkaen ja bolševikkipuolueen keskuskomiteaan 1917–1919 sekä uudelleen 1922 alkaen. Hän johti Venäjän pankkitoiminnan kansallistamista lokakuun vallankumouksen jälkeen ja oli maansa rauhanvaltuuskunnan jäsenenä Brest-Litovskin rauhanneuvotteluissa. Lev Trotskin erottua valtuuskunnan johdosta juuri Sokolnikov allekirjoitti rauhansopimuksen Neuvosto-Venäjän edustajana.


title: Grigori Sokolnikov

text: Venäjän sisällissodan aikana Sokolnikov toimi sotilaallisissa tehtävissä. Hän johti vuosina 1920–1921 puna-armeijan valtaamaan Turkestanin hallintoa. Sokolnikov oli vuosina 1922–1926 Neuvosto-Venäjän ja sittemmin Neuvostoliiton valtiovarainasioiden kansankomissaari sekä 1924–1925 kommunistisen puolueen politbyroon ehdokasjäsen. Vuonna 1925 Sokolnikov liittyi puolueen sisällä Grigori Zinovjevin ja Lev Kamenevin muodostamaan niin sanottuun ”uuteen oppositioon”, joka vastusti Josif Stalinia. Tämän seurauksena hän menetti pian asemansa politbyroossa ja kansankomissaarina. Hän joutui irtisanoutumaan oppositiomielipiteistään vuonna 1927. Vuodesta 1928 Sokolnikov oli valtion öljy-yhtymän johdossa ja vuosina 1929–1932 Neuvostoliiton suurlähettiläänä Lontoossa. Sen jälkeen hän työskenteli ulkoasiainkansankomissariaatissa ja oli 1933–1934 apulaisulkoasiainkansankomissaarina. Hänet pudotettiin 1930 keskuskomitean ehdokasjäseneksi.


title: Grigori Sokolnikov

text: Sokolnikov erotettiin kaikista viroistaan ja vangittiin heinäkuussa 1936. Tammikuussa 1937 hän oli syytettynä kuudentoista muun merkittävän kommunistin kanssa oikeudenkäynnissä, joka oli toinen niin sanotuista Moskovan oikeudenkäynneistä. Sokolnikov tunnusti kuuluneensa vastavallankumoukselliseen salaliittoon pelastakseen perheensä. Hänet ja Karl Radek tuomittiin kymmeneksi vuodeksi vankeuteen, mutta pääosa syytetyistä sai kuolemantuomion. Vankitoverit murhasivat Sokolnikovin vankilassa toukokuussa 1939. Myöhemmin murha paljastui turvallisuuspoliisi NKVD:n järjestämäksi. Sokolnikov rehabilitoitiin vuonna 1988.


title: Tommi Hoffren

text: Tommi Hoffren on muusikko, joka soittaa thrash metal -yhtye Deathchainin kitaristina taiteilijanimellä Corpse. Lisäksi Hoffren soittaa kitaraa rockyhtye Jess and the Ancient Onesissa, jolle hän säveltää valtaosan sen kappaleista, sen sisaryhtye The Exploding Eyes Orchestrassa sekä hän on toiminut Winterwolfin laulaja-kitaristina. Vuonna 2010 JATAO:n perustamisen aikoihin Hoffren koki elämänmuutoksen, jolloin hän innostui kitaransoitosta uudestaan, aloitti kuntoilun ja laihdutti 60 kiloa.


title: Tommi Hoffren

text: Hoffren suhtautuu suopeasti hippiliikkeeseen ja on haastattelussa kritisoinut lääkeyhtiöitä. Soundin "Elämän soundit" -sarjassa hän on sanonut Iron Maidenin vuoden 1986 albumin "Somewhere in Time" saaneen hänet innostumaan musiikin teosta.


title: Tommi Hoffren

text: Nuoruudessaan Hoffren harrasti joukkuelajeista jääkiekkoa, salibandya ja lentopalloa, mutta aktiiviurheilu loppui hänen katkaistuaan jalkansa autokolarissa 18-vuotiaana. 2000-luvun taitteessa hän muutti kotikaupungistaan Maaningalta Kuopioon, jolloin hän jätti opinnot Lapinlahden taidelukiossa. Hoffren on kiinnostunut kauhu-, elämäkerta- ja rajatietokirjallisuudesta. Hän työskentelee Levykauppa Äxän Kuopion toimipisteessä.


title: Hannila

text: Hannila (, "Lipovka") on kylä Venäjällä Viipurin piirin Antreassa (nyk. Kamenogorsk). Se sijaitsee Viipuri–Hiitola-radan eli entisen Viipuri–Joensuu-radan varrella noin 25 kilometriä Viipurin pohjoispuolella. Vuonna 2007 Hannilassa oli 45 asukasta.


title: Hannila

text: Hannilan rautatieasema avattiin vuonna 1892 lähinnä puutavarakuljetuksia varten. Tämän jälkeen aseman ympäristöön syntyi jonkin verran asutusta, ja 1900-luvun alussa Hannilassa toimi myös meijeri. Vuoden 1918 sisällissodan aikana seudulla käytiin Antrean rintaman taisteluja. Kylä sai nykyisen venäjänkielisen nimensä vuonna 1948, mutta aseman nimi säilyi entisellään.


title: Pullila

text: Pullila oli Karjalan kannaksella Antrean pitäjässä sijainnut kylä. Se sijaitsi Viipurista Antrean kirkonkylään johtavan maantien (nyk. tie 41K-185) varrella Pullilanjärven pohjoispuolella. Nykyään paikalla on vain pari asuttua taloa, eikä vanhoja rakennuksia myöskään ole enää jäljellä.


title: Pullila

text: Vuoden 1918 sisällissodan aikana Pullilla oli punaisten hallussa, ja kylä oli yksi Antrean rintaman taistelupaikoista.


title: Marie Bernátková

text: Marie Bernátková (22. lokakuuta 1857 – 4. toukokuuta 1969) oli tšekkiläinen nainen. Hän syntyi Prahassa Itävalta-Unkarin alueella ja kuoli Zasovassa Tšekissä 111 vuoden ja 194 päivän iässä. Bernátková on vanhin Tšekin alueella elänyt ja kolmanneksi vanhimmaksi elänyt tšekkiläinen nainen koskaan. Häntä vanhemmaksi ovat eläneet tri Edith Kaufmann, joka kuoli Englannissa 111 vuoden ja 299 päivän iässä ja Maria Mika, joka kuoli Itävallassa 112 vuoden ja 178 päivän iässä.


title: Trimetyylisilyylijodidi

text: Trimetyylisilyylijodidi eli joditrimetyylisilaani tai trimetyylijodisilaani (CHSiI) on silaaneihin kuuluva orgaaninen yhdiste. Yhdistettä käytetään orgaanisen kemian synteeseissä muun muassa silyloivana reagenssina.


title: Trimetyylisilyylijodidi

text: Huoneenlämpötilassa trimetyylisilyylijodidi on väritöntä nestettä. Yhdiste reagoi muun muassa veden sekä alkoholien, eetterien sekä esterien kanssa. Trimetyylisilyylijodidi liukenee muun muassa halogenoituihin hiilivetyihin, asetonitriiliin sekä tolueeniin. Yhdiste on hyvin reaktiivista ja herkkää valon vaikutuksille, minkä vuoksi tuotteen joukkoon lisätään stabiloivaksi aineeksi kuparia.


title: Trimetyylisilyylijodidi

text: Trimetyylisilyylijodidia voidaan valmistaa usealla eri tavalla. Käytettyjä ovat muun muassa heksametyylidisilaanin ja jodin välinen reaktio sekä trimetyylikloorisilaanin ja natriumjodidin tai litiumjodidin välinen reaktio. Valmistustapa vaikuttaa muodostuvan trimetyylisilyylijodidin reaktiivisuuteen.


title: Trimetyylisilyylijodidi

text: Trimetyylisilyylijodidia käytetään silyloivana reagenssina ja se muodostaa muun muassa silyylieettereitä alkoholien kanssa. Se reagoi esterien kanssa hajottaen ne silyloiduksi karboksyylihappojohdannaiseksi ja metyylijodidiksi ja eetterit reagoivat metyylieetteriksi ja silyloiduksi alkoholiksi. Trimetyylisilyylijodidia käytetään myös Lewis-happamana katalyyttinä asetaalien synteesissä että hydrolyysissä, halogeenienvaihtoreaktioissa, katalyyttinä karbonyyliyhdisteiden additioreaktioissa sekä muun muassa epoksidien ja sulfoksidien pelkistimenä.


title: Aleah Stanbridge

text: Aleah Liane Starbridge, oikea sukunimi Stanbridge, esiintyi myös pelkällä etunimellä (1. heinäkuuta 1976 Etelä-Afrikka – 18. huhtikuuta 2016 Örebro, Ruotsi) oli eteläafrikkalaissyntyinen laulaja ja sanoittaja, joka asui Ruotsissa Örebrossa. Hänen ääntään on kuvailtu sanoilla "outo, pehmeä, ihan kummitusmainen" ja "eteerinen".


title: Aleah Stanbridge

text:
Starbridge teki vokalistina hänen ja Juha Raivion yhteisen yhtyeen Trees of Eternity kanssa levyn "Hour of Nightingale" ja kirjoitti kappaleisiin sanoituksia. Tulossa on myös postuumi soololevy. He olivat tutustuneet vuonna 2008, kun Raivio etsi yhtyeelleen naislaulajaa. He asuivat yhdessä Ruotsissa.
Starbridge vieraili Swallow the Sun -yhtyeen albumilla "Songs from the North III" ja Amorphiksen albumilla "Under the Red Cloud".


title: Moen lento-onnettomuus

text: Moen lento-onnettomuus tapahtui 19. huhtikuuta 1977, kun Neuvostoliiton ilmavoimien Antonov An-24T -kuljetuskone syöksyi maahan Moen kylässä lähellä Tapaa Viron SNT:ssä. Kaikki 15 matkustajaa ja kuusi miehistön jäsentä kuolivat maahansyöksyssä.


title: Moen lento-onnettomuus

text: Kuolonuhrien määrällä mitattuna Moen lento-onnettomuus on Viron historian tuhoisin.


title: Moen lento-onnettomuus

text: Pärnusta lähteneen onnettomuuskoneen matkustajina oli 15 hävittäjälentäjää Tapan PVO-rykmentistä. He olivat palaamassa tukikohtaansa Tapaan siirtolennettyään Suhoi Su-9 -hävittäjiä Pärnuun. Koneen lähestyessä Tapaa alkoi äkillinen lumipyry, joka vähensi näkyvyyttä huomattavasti. Lentäjä, joka ei nähnyt maata huonon sään vuoksi, laskeutui lähestymisen aikana liian matalalle, ja koneen siipi osui Moen tislaamon 60-metriseen savupiippuun. Kone kääntyi ylösalaisin, syöksyi maahan ja syttyi tuleen. Kaikki 15 matkustajaa ja kuusi miehistön jäsentä kuolivat onnettomuudessa. Lehdistö ei kirjoittanut onnettomuudesta lainkaan, mutta tieto levisi nopeasti paikallisten keskuudessa.


title: Moen lento-onnettomuus

text: Onnettomuuspaikalle on pystytetty 1970-luvun lopulla muistomerkki. Se koostuu jalustalle asetetusta onnettomuuskoneen pyrstöstä ja laatasta, johon on kaiverrettu onnettomuuden uhrien nimet.


title: Maria Mika

text: Maria Mika (23. toukokuuta 1882 – 17. marraskuuta 1994) oli tšekkiläinen nainen. Hän syntyi Bohemiassa Itävalta-Unkarin alueella ja kuoli Itävallassa 112 vuoden ja 178 päivän iässä. Maria Mika on todistetusti vanhimmaksi koskaan elänyt tšekkiläissyntyinen henkilö.


title: Kuka pelkää mustaa miestä? (kirja)

text: Kuka pelkää mustaa miestä? on Ari Wahlstenin kirjoittama rikosromaani, jonka tapahtumat sijoittuvat Helsinkiin. Se ilmestyi vuonna 2016 ja on Wahlstenin esikoisdekkari.


title: Kuka pelkää mustaa miestä? (kirja)

text: Tarinassa amerikkalais-suomalainen musta yksityisetsivä Kit Karisma saa toimeksiannon helsinkiläiseltä monimiljonääriltä ja joutuu sukeltamaan Kulosaaren hienostoalueilta syvälle alamaailman syövereihin.


title: Kuka pelkää mustaa miestä? (kirja)

text: "Ari Wahlstenin uusin aluevaltaus on rikosromaani, joka tekee rohkean tempun. "Kuka pelkää mustaa miestä?" yhdistelee amerikkalaisen kovaksikeitetyn rikosromaanin asetelmia ja asenteita brittihenkiseen salapoliisitarinaan. Komeus sijoittuu Helsinkiin." -Helsingin Sanomat 10.04.2016


title: Aarre Savolainen

text: Aarre Savolainen (27. tammikuuta 1920 Viipuri – 15. toukokuuta 2009 Joensuu) oli suomalainen kirjailija, runoilija ja veturinkuljettaja.


title: Aarre Savolainen

text: Savolainen kävi koulunsa Viipurissa. Viipurin suomalaisessa lyseossa suoritetun keskikoulun jälkeen hän opiskeli Valtion rautateiden kolmivuotisessa oppilaskoulussa ja sodan jälkeen Rautatieopistossa. Talvisodan syttyessä Savolainen toimi Elisenvaarassa veturinlämmittäjänä. Sodan aikana hän palveli Jalkaväkirykmentti 8:n 1. konekiväärikomppaniassa ampujana ja ryhmänjohtajana. Lapin sodassa Savolainen määrättiin jääkärikomppaniaan. Sodan päätyttyä hän työskenteli Pasilassa Ukko-Pekka-vetureiden lämmittäjänä ja siirtyi sieltä Joensuuhun, missä ajoi vetureita 27 vuotta. Hän avioitui Tyyne Savolaisen kanssa vuonna 1946 ja avioliitosta syntyi kaksi tytärtä.


title: Aarre Savolainen

text: Kirjoitusharrastuksen Savolainen aloitti jo koululaisena Viipurissa lyseon ainekirjoituksen opettajan rohkaisemana. Kirjallinen ura alkoi novelleilla ja kertomuksilla, mutta rautatieläisten kirjoituskilpailun runosarjan voitto vuonna 1965 sai hänet keskittymään runoihin. Samassa kilpailussa hän sai novellisarjassa kolmannen palkinnon.


title: Aarre Savolainen

text: Ensimmäinen runokokoelma "Veturit, oi veturit", joka ilmestyi vuonna 1972, käsittelee vetureita, junia, ratapihoja ja rautatieasemien elämää yöllä. Vertauskuvallisen veturin avulla runoilija välittää työhön, rakkauteen ja ajan tapahtumiin liittyviä tuntoja. 1980-luvulla ilmestyneen kokoelman "Runoja Syväriltä : I KKK/JR 8" ja vuonna 1991 ilmestyneen kokoelman "Tultasäkenöivät vuodet" runot kertovat sotakokemuksista, vuosista rintamalla ja elämästä sotaveteraanina. Päiväkirjamuistiinpanojen pohjalta kirjoitettu vuonna 1991 julkaistu "Risteysasemalla" on romaani tai pitkä kertomus, joka dokumentoi sodan tapahtumia mm. Elisenvaarassa. Teoksen toisena aiheena ovat jälleen höyryveturit, jotka eivät ole vain työkaluja vaan myös ystäviä. Savolaisen tekstejä on julkaistu myös lehdissä ja kokoomateoksessa "Ryhmä 78".


title: Aarre Savolainen

text: Aarre Savolainen kuului Pohjois-Karjalan kirjailijayhdistys Ukriin ja toimi sen puheenjohtajana 1970-luvun alussa. Hänen runojaan on julkaistu useissa Ukrin antologioissa. Säveltäjä Tauno Marttinen ja muusikko Rauno Saari ovat säveltäneet hänen runojaan.


title: Lumimies (kirja)

text: Lumimies on Ari Wahlstenin kirjoittama dekkari, joka ilmestyi vuonna 2016. Se on Wahlstenin järjestyksessään toinen rikosromaani.


title: Lumimies (kirja)

text: Tarinassa yksityisetsivä Kit Karisma palaa ratkomaan Helsingin alamaailman rikoksia omintakeiseen tyyliinsä, joka venyttää lain rajoja ja herättää närkästystä virkavallassa. Hän lähtee selvittämään huumekuvioihin sotkeutuneen pojan katoamista tämän äidin toimeksiannosta ja joutuu mukaan peliin, jossa hengenlähtö on lähellä tavan takaa.


title: Lumimies (kirja)

text: Lumimies sai ylistävän vastaanoton. Suomen dekkariseuran lehti Ruumiin kulttuuri vertasi Wahlstenia itseensä Raymond Chandleriin, ja HelMetin sivuilla kirjalle povattiin jopa Lasiavain-palkintoa.


title: Lumimies (kirja)

text: “"Kahden dekkarin perusteella sen uskaltaa jo sanoa: Ari Wahlsten on todellinen onnenpotku suomalaiselle rikoskirjallisuudelle. Hän on sisäistänyt amerikkalaisen kovaksikeitetyn dekkarin perinteen, tuonut tyylilajin tähän päivään, ujuttanut sekaan brittihenkistä juonta ja sijoittanut tapahtumat Helsinkiin. Hatunnoston arvoinen teko." “ – Ruumiin kulttuuri 3/2016


title: Raatihuoneentori (Tallinna)

text: Raatihuoneentori () on tori Tallinnan vanhassakaupungissa. Kesäisin alueella pidetään ulkoilmakonsertteja, markkinoita ja juhlitaan vanhan kaupungin päivää sekä keskiajan päivää. Talvella alueella pidetään joulumarkkinat. Kuuluisimmat rakennukset torin laidalla ovat Raatihuone ja Raadinapteekki.


title: Raatihuoneentori (Tallinna)

text: Ensimmäinen maininta Raatihuoneentorista on vuodelta 1313, jolloin paikkaa kutsuttiin nimellä Forum. Vuonna 1371 se tunnettiin nimellä Market ja 1442 nimellä Vana Turg. Nykyisen nimensä se sai vuonna 1923. Legendan mukaan Raatihuoneentorilla sijaitsi maailman ensimmäinen joulukuusi vuonna 1441. Torilla on suoritettu myös ainakin yksi mestaus.


title: Andrest

text: Andrest on kunta Lounais-Ranskassa Hautes-Pyrénées’n departementissa Occitanien alueella.


title: Tapan lentoasema

text: Tapan lentoasema (viroksi "Tapa lennuväli", ICAO: EETA) on lentoasema Tapassa Virossa. Se sijaitsee Tapan kaupungin eteläosassa.


title: Tapan lentoasema

text: Ensimmäinen lento tehtiin vuonna 1934. Toisen maailmansodan aikana vuonna 1939 Neuvostoliitto rakensi alueelle sotilaskentän ja vuonna 1941 Saksa otti sen hallintaansa. Vuonna 1952 Neuvostoliitto alkoi rakentaa alueelle kenttää, joka soveltui operoimiseen MiG-17-koneilla. Vuonna 1993 Viron puolustusministeriö otti kentän hallintaansa ja samana vuonna sinne laskeutui ensimmäinen siviililento.


title: Pasi Uotila

text: Pasi Uotila (s. 12. toukokuuta 1977) on suomalainen keilaaja. Vuodesta 1986 lähtien keilailua harrastanut Uotila edustaa Ailec Team Helsinkiä ja on aiemmin keilannut myös Tornados Helsingin riveissä.


title: Pasi Uotila

text: Urallaan Uotila on saavuttanut keilailun MM-kisoista viisi mitalia sekä joukkuekilpailusta (kulta, hopea ja pronssi) että parikilpailussa (hopea ja pronssi). Lisäksi hän on voittanut muun muassa Ballmaster Openin kolme kertaa vuosina 2000, 2004 ja 2009. Uotila on heittänyt 115 300-sarjaa.


title: Pasi Uotila

text: Keilaajana hänet on palkittu hopeisella pelaajaneulalla vuonna 2006, kultaisella pelaajaneulalla vuonna 2010 sekä kultaisella pelaajaneulalla lehvin vuonna 2013.


title: Pasi Uotila

text: Siviilityönään Uotila pyörittää keilailutarvikkeita myyvää liikettä. Hän on naimisissa.


title: André Orléan

text: André Orléan (s. 25. toukokuuta 1950) on ranskalainen taloustietelijä, joka työskentelee Pariisissa instituutiossa l'École des hautes études en sciences sociales. Hänet tunnetaan ranskalaisen regulaation koulukunnan edustajana.


title: André Orléan

text: Valmistuttuaan tohtoriksi ranskalaisessa teknisessä korkeakoulussa (École polytechnique) vuonna 1971, Orléan alkoi työskennellä INSEE-instituutissa (Institut national de la statistique et des études économiques) vuonna 1974, ja siirtyi vuonna 1987 vuonna CNRS:n (Centre national de la recherche scientifique) tutkijaksi. André Orléan on myös jäsenenä Commission des opérations de bourse nimisessä tieteellisessä neuvostossa. Vuodesta 2006 alkaen hän on työskennellyt johtotehtävissä (directeur d'études) École des hautes études en sciences sociales (EHESS) -korkeakoulussa.